A-dreuz ar Menez war VTT (kentañ pennad) - Radio Ribin : mouezh an Are\nA-dreuz ar Menez war VTT (kentañ pennad)\t>\nSul 18 a viz Ebrel 2021 , par Alain B , popularité : 8%\nBeajiñ / Voyager | 1 |\nEr sizhun-se m’oa lakaet em soñj c’hoari tro lenn Sant-Mikael (peotramant lenn Brenniliz).\nGwelet an dro war ar gartenn\nMont a rae ganin mojennoù, kontadennoù, barzhonegoù, kanaouennoù, peurliesañ e brezhoneg, a-wechoù e galleg, evel ar gwerzennoù-se savet gant Xavier Grall:\nDans les marais de Yeun Elez...\nDa gentañ e felle din mont da Sant-Riwall war roudoù ar paotr Yann hag ar c’hi ruz. Hervez ur vojenn kontet gant Yann ar Gall e c’houlenn an aotrou Ruzezan eus maner Sant-Anton ouzh ar paotr Yann mont da veuzi ur c’hi.\n« Da veuziñ ur c’hi, eme Yann.\n–Ya, va faotr, ur c’hi ruz!\n–Ha pelec’h emañ-heñ, aotrou?\n–Dindan an daol-mañ...E korf al loan blevek-mañ emañ ene ma zad kozh o’ch ober pinizenn. Ha, ma ne fell ket din bezañ kiriek eus daonedigez tad ma zad, a zo o leskiñ e-kreiz tan-flamm ar purgator seiz vloaz ha tregont a zo, me a rank beuziñ anehañ... pe klask unan bennak da ober al labour-se em flas. Ugent lur a roin dit mar kerez ober al labour-se evidon. Asanti a rez Yann?\n–Mont da veuziñ ho tad-koz aotrou?\n–Da Doull ar Youdig, Yann. An aneval a oar an hent d’ar Yun. Heñ a vlenio ac’hanout di. »\nGoude bezañ karget e vured a zour benniget ez eas Yann da-heul ar c’hi. Ret e oa dezho ober un droiad etre 7 presbital (7 a zo ur sifr hud!) eus kêriadennoù an tolead (Sant-Riwall, Boneur, Ar Fouilhez, Brenniliz, Lokeored, Lannedern ha Brasparz) evit kejañ gant ar veleien a-raok tizhout ar Youdig. Treuziñ a reas Sant-Kadou ha dre « ur garront sonn e dapas hent Sant-Riwall ».\nE-lec’h n’eus nemet laeron\nHa tud fall...\nWar a lavare tud ar parrezioù a-ziwar-dro. D’am soñj ar ger « fall » a zo bet choazet evit kavout klotennoù dibenn : « al » hag « all». Evel Lokeored ha kêriadennoù all e oa Sant-Riwal bro ar bilhaouerien a veze kontet evit bezañ flaerius hervez ar ganaouenn : Ar flaerius pilhaouer. Atav e vez mezv- dall an den. Hennezh a zo o chom e Toull-al-laer. Ur seurt « image d’Epinal » a veze staget outo. Diskred a reer warno ha diskredet e oa al laeroñsi warno. Evel just eo gaou ar c’hennlavar. Koulskoude e plij da Ivonig Pikard ober gant ar glotenn evit komz eus « Plac’h Sant-Riwall ».\nE pep tu, e pep lec’h mezhus-bras he bale...\nBep sizhun, d’ar sadorn,\nWar-lerc’h kontoù born,\nAr plac’h kaezh,\nGwechall leun a furnezh,\nA gerzhe d’he dizurzhioù...\nA-bell ne vevas,\nAn diaoul he sammas...\nSetu termen pep buhez fall!\nDalc’homp soñj eus plac’h Sant-Riwall.\nDiskenn a ran betek ar blasenn e-kreiz ar vourc’h kelc’hiet gant un nebeut tiez o mogerioù savet gant mein skilt glas. Emgreizañ a ra ar vuhez tro-dro honnezh. Sachet eo ar sell gant talbenn liesliv ar skol skrivet warnañ barzhonegoù Anjela Duval a glot gant livadurioù a skeudennaou mareoù-bloaz.\nMa micher ´zo bet a-viskoazh troc’hañ buzhug. (Anjela Duval)\nKannadez an nevez-hañv:\nUr velvenn velen ´m eus gwelet\nEn hentig don o nijellat...\nWar benn ar c’hleuz, us d’an toull karr\nEz eus ur blantennig dispar...\nKrog int d’en em ziwiskañ,\nPetra, aelez zo bet amañ\n´Stignañ o c’houez da sec’hañ?\nSkolidi ar skol divyezek a zo o pleustriñ ur pezhig-c’hoari war al leurger. Filmet int. Pebezh brud !\nDiwezhatoc’h e klaskan o klevet komz ar skolidi war ar porzh. Ne vez nemet galleg ganto. Peogwir ne vez ket komzet ken brezhoneg er familh, hervezh ar skolaer. Dipitet on un tammig.\nEmañ ar presbital tostik ouzh an iliz. Aet kuit abaoe pell person ar vojenn a zegemere an hini a gase ar c’hi ruz koñjuret war hent ar Youdig da vezañ beuzet.\n« N’edo ket c’hoaz an Aotrou person d’e wele p´en em gavis e bourc’h Sant-Riwall. Ar c’hi ruz a stagas da harzal ouzh troad moger ar prespital. Neuze e klevis unan bennak a vale el liorz, hag e voe digoret an nor.\nVa c’hi a ehanas da harzal; an Aotrou a c’houlennas ouzhin :\n–Ah! C’hwi an hini eo, va den mad ? Ar c’hi ruz a zo deuet ganeoc’h war a welan.\n–Ya, va, Aotrou person, me an hini eo en deus great marc’had da gas al loan-mañ da goñjuri !\n–Mad, Mad, mat-tre eo, va faotr ! Dalit, setu deoc’h eun tammik gwerzh butun ! Eme ar person moal en eur lakaat eur pezh a eiz real em dorn.\n–Kenavo ha bennoz Doue, Aotrou person, emeve, ker bravik ha tra. »\nBremañ emañ staliet un ispiseri e-barzh evit gwerzhañ produioù ar vro. Akourset mat eo ar stal. Klask a ran ul lec’h anvet « Toull ar bleiz. ». Goulennata a ran ar paotr a-dreñv ar stal-werzh.\nHa pelec’h emañ Toull ar bleiz, mar plij ?\nHag eñ da respont, gant fent war e vuzelloù:\n–Dindan e lost...\nChomet on dilavar.\nDispleget en deus din e oa ar pezh a lare e dad-kozh dezhañ. Ne oa ket anavezet al lec’h gantañ. Na kennebeut gant ur vaouez gozh eus Lann-ar-Marrou. Met roet he deus din anv ha chomlec’h un den gouiziek en deus labouret kalz evit anavezout istor ha douaroniezh Sant-Riwall. An aotrou Kere eo hemañ hag a oa skolaer divyezek er gumun. Ha me da vont da gejañ outañ. Kinniget en deus din mont di.\nKazi diwelus eo an toull-trap er strouezh. Hanter-stanket gant delioù eo ar foz a oa bet toullet evit pakañ bleizi. Marteze e vo adtoullet seurt trapoù evit pakañ bleizi gwelet a-nevez e Breizh ! Setu un doare ekologel pa vez lakaet homañ en ur geñver gant ar strychnine. Titouret e oa bet an aotrou Kere gant André Cariou (ganet e1932) diwar-benn ar foz-mañ. « Toull-ar-Bleiz zo er penn-all an trec’h...Ha Dannig Kozh, an hini a oa kouezhet e-barzh...». Hervez ur vojenn vrudet e Menez Arre, ur soner eus Braspars( Betek ar bloaz 1925 ne oa nemet Sant-Riwall un trev eus Braspartz.), Dannig Kozh e anv, o tont en-dro eus ur friko a oa kouezhet e-barzh an toull-mañ, lec’h ma oa ur bleiz-trap. Trec’het e oa bet al loen kriz gant ar soner a-drugarez d’un arm dic’hortoz : e vombard. Ar vojenn-se a veze kontet da Yeun ar Gov gant e voereb pa oa eñ bugel e Pleiben. Skrivet gantañ e eñvorennoù a vugel el levr : « E skeud tour bras Sant Jermen ». « Hi a zeskas din kontadenn ar Soner a oa kouezhet e Toull ar Bleiz, e-lec’h ma rankas son gant e vombard, e-pad an noz, da spontañ al loen gouez, anez bezañ lonket gantañ". O krediñ e kollje eno e vuhez, e sone ar paour-kaezh ton un diskan anavezet-mat d’an ampoent:\nE Sant-Riwall, e Sant-Riwall,\nE Sant-Riwall ne sonin ken... »\nAwenet eo bet ar skrivagner gant ar vojenn-se evit sevel un danevell (pe ur gontadenn...) gwisket « gant hoal ar yezh en he fentigellerzh, hervez Per Denez »: « Ur galedenn a zen.».\nLec’hiet eo an darvoudoù e Sant-Riwall hag en tro-distroioú.\n« En ur zont er-maez, en em gavas Matulin ar Bourc’hiz... ha Yann ar Gall...war dachenn bourc’h Sant-Riwall... hag eñ da heul Yann ar Gall etrezek Penn-ar-Gwaremmi e-lec’h ma edo hemañ o chom... ne c’hellan ket bezañ pell bras ken diouzh Bodenna... son a reas div eur, teir eur, peder eur e tour iliz Sant-Riwall... ». En arvar da goll e vuhez e ra Matulin ur bedenn virvidik da Sant-Riwall « patron ma farrez.».\nDiwar batrom an danevell gant Yeun ar Gov en deus skrivet Goulc’han Kervella ur pezh-c’hoari : « Ar soner hag ar bleiz ». Lec’hiet eo an eured « e parrez Sant-Riwall e kreiz ar Mene Are etre Sant-Kadou ha Braspars. »\nDiazezet eo ar vojenn war an darvoud liesseurt er Roc’h e 1505. Da heul ur skrapadenn eo kaset Jean Rival, un tavarnour barzh, e donder ur poull. Diwezhatoc’h e vez komzet eus « Riwall varzh... ». Skrivañ a ra Brizeux ur barzhoneg: « Le barde Rî-Wall ». Ha Fañch Abgrall- alc’houeder an Are a gont istor eus « Riwal le sonneur ». Gant Yeun ar Gov e teu da vezañ anv ar penndudenn hini ar barrez.\nEvit kaout soñj eus buhez ma hendadoù e vizitan Ti ar C’horneg savet e 1702 ha Ti ar re Bothorel en e-gichen. Heñvaladurioù a zo gant seurt tiez adaozet e lec’hioù all. Me a garfe lenn e brezhoneg anv an ostilhoù, an arrebeuri, ar savadurioù. War dalbenn an ti e weler ur skalier-mein diavaez dindan valed arouezius eus an tiegezhioù pinvidik. War e lavarer, e oa lojeiz evit menec’h ar Relleg pa zeue ar re-se evit serriñ ar gouel-mikael. A-skouer ouzh an talbenn ez eus un apoteiz toullet gant daou brenestr strizh. En tiegezhioù en o aez e veze kavet un daol hir sklaeret gant ar prenestr, gant ur skaon hir eus un tu ha bank ar gwele-kloz ahed ar voger diouzh an tu all. A-us, a-istribilh ouzh an treustoù e oa ar parailher gant e loaioù koad. Gerioù all a zo evit ober eus seurt savadur: avañs-taol da skouer. Hervez lod e veze kavet amañ ur stern-gwiader e-barzh tier disteroc’h.\nE tu-diabarzh an ti, eo sachet al lagad gant an oaled vaen ledan. A bep tu dezhañ ez eus ur skaon keinet lakaet dindan tumenn ar siminal evit ma vefe an dud tostoc’h ouzh an tan. El levr anvet : « E korn an oaled » e kont Christophe Jezegou istorioù da zibunañ e-kerzh beilhadegoù. Setu « eur ger a-raok » gant ar skrivagner:\n« E ti ma zud, brema ´zo hanter-kant vloaz, pa vije drebet koan, e-pad ar goañv, goude ma vije lavaret ar pedennoù ha lennet Buhez ar Zent, ar mevel a yae, atao, d’ober ur mel tantad tan.\nAr re all a laboure : ar merc’hed da c’hoalc’hi stalioù koan ha da ober stam ; ar goazed da baluc’hat lin, da zresa ´r starnachoù ha me oar...Deuz an amezeien e teue, bemdez, unan bennak. Beilhet e vije beteg dek , unnek eur noz. Hag hir, morse, na vije kavet an amzer. Rak goude beza kaozet eus nevezentioù ar c’harter hag ar barrez, lennet Feiz ha Breiz, devezioù a vije, ar mevel a gomanse dibuna e istorioù. »\nPa oa Yeun ar Gov paotrig e plije kalz dezhañ an nozvezhioù e korn an oaled diouzh ar goañv. Dudius ha kentelius e oant. « Darn, marteze a lavaro gant fae na oa an danevelloù, ar rimodelloù, ar sonioù, ar gwerzioù ha betek ar c’hantikoù-se, nemet ul lennegezh, ur folklor truilhek, mat hepken evit tud izel ha dizesk. N’emañ ket warno, a dra sur, tres ar sonioù nag ar skridoù hudur a skigner bremañ, e galleg, e-touesk ar bobl hag a zo merk ur sevenadurezh war ziskar, koulz e-keñver traoù ar Spered ha re ar Galon. Dre al lennegezh-se hag o didue n’eus ket pell c’hoazh, eo miret betek-hen, gant ar Vretoned, ar pleg o deus bet a-viskoazh evit ar Gened, ar Faltazi hag ar Fiziañs en ur Blanedenn Welloc’h er Bed-All. Ganti eo bet skoazellet ar rummadoù tremenet d’ober o zreizh war an douar ha da c’houzañv prederioù ha ur vuhez kalet ha poanius, ar pezh a laka sklaer hag anat he zalvoudegezh. Rak, evel ma lavar Furnez hor Bro:\nHep un tamm pebr hag holen\nVez meurbet goular ar soubenn.\nHa petra ‘dalv an danvez hepken pa ne vez ket d’e heul un tammig huñvre da frealziñ Mab-Den brevet pe sammet gant e labour pemdeziek? »\nGallout a ra un den ober tro ar vourc’h (1km5) « war hent glad Sant-Riwal » a-drugarez d’ul levrig a gont istor al lec’hioù gweladenet. Evit bezañ goueziekoc’h war terouer ar gumun dav eo lenn al labour fonnus kaset da-benn gant Herve Kere diwar-benn anvioù parkeier hag istor ar c’hêriadennoù. Ne felle ket din kuitaat ar vourc’h a-raok heuliañ ru Ti-Penneg. Lesanvet eo ar ru-mañ: « Ru Kaoc’hek». Dre-aze e tremene tout ar saout en ur vont da beuriñ er pradeier etrezeg Pont-ar-Varn. Hag ar ru a veze marellet gant bouzell daoust d’an amezeien ez ae da vouzella evit druzaat o liorzhoù. Ar memestra er Fouilhez...\nEchu ma bourmenadenn e Sant-Riwall, setu me adarre war roudoù ar c’hi ruz.\n# Le 18 a viz Ebrel à 13:44, gant kristian O respont da : Er sizhun-se ´m oa graet ar soñj c’hoari tro...\nUn doare dedennus ha birvidik-kenañ en deus kavet Alain da ginnig kustumoù ha mojennoù kozh ar vro dre e damm tro dre ar Menez.


harz - Wikeriadur\n(Furm verb) Savet diwar harz-, pennrann ar verb herzel, hep dibenn-ger.\nharz /ˈhars/ hollek gourel (liester harzoù)\n(En e furm lies) Bevenn.\nJeanne d’Arc a zo ganet en ur bourk dister anvet Domremy, war harzoù al Lorraine e tu ar sav-heol deus Frañs. — (Gabriel Morvan, J.-M. Le Gall, Buez ar Zent, 1913, p. 887.)\nBoleslas, roue ar Pologn, ne baouezas ket, betek ar bloaz 1018, da lammat dreist harzoù e rouantelezh, da zismantr ar c'hêrioù hag ar maezioù. — (Yann-Vari Perrot, Erwan ar Moal, Bue ar Zent, Montroulez, 1912, p. 508.)\nTra a vir da vont war-raok.\nC'hoant az peuz d’am spontañ, ankounac’haet az peuz eta penaos ar garantez ne anavez harz ebet hag ha echu bepred dre vezañ trec’h ? — (Paul Cadiou, Telen Merlin, Hamon & Kervellec, Brest, 1904, p. 54.)\nPeb den a zoug e zamm — pep hini 'n eus e lod\nAr bed ac’h a, a zeu, hag an holl draoù a ruilh.\nHa ma glaskit ur wech lakaat an harz d’ar rod,\nA po 'ziwar ho fri — 'vel un diskrog-anduilh. — (Fañch Abgrall, Luc’hed ha Moged, 1935, p. 82.)\ngalleg : frontière (fr) , limite (fr) , borne (fr)\ngalleg : obstacle (fr)\nStumm rannyezhel an anv-verb herzel.\nPa vez aet ar beg e-barzh. — (Krennlavar.)\nFurm ar verb herzel e trede gour unan an amzer-vremañ, en doare-disklêriañ.\nNetra ne harz ouzhin pa vez droug ennon : me a ziskar ar gwez er c’hoadoù, a dorr gwern al listri, me a laka ar mor da lammat betek an neñv. — (G. MILIN, Gwechall-goz e oa..., Kemper, 1924, p. 73.)\nFurm ar verb herzel en eil gour unan an doare-gourc'hemenn.\nharz al laer\nAdtapet diwar « https://br.wiktionary.org/w/index.php?title=harz&oldid=283220 »\nKemmoù diwezhañ degaset d'ar bajenn-mañ d'an 8 Meu 2019, da 10:05.


Abadenn skinwel - Wikipedia\nWar ar skinvel e vez diskouezet a-steudoù abadennoù skinwel liesseurt, berr pe hir, darn anezho evit ober ur steudad abadennoù war ar memes framm. Peurvuiañ e vez aozet an abadennoù faltazi evit kaout un termen. Koulskoude e c'hoarvez ma vez savet pennadoù nevez seul ma ra berzh an abadennoù.\nLeurenn ha kameraoù un abadenn skinwel war-eeun.\nPa vez an heuliadennoù e framm ur danevell faltazi gant elfennoù padus e vez kaoz eus ar pennadoù evit pep a skingasadenn. Er c'hontrol e vez skingaset ivez abadennoù espar evel ar filmoù skinwel pe telefilmoù ha n'int ket aozet evit bezañ diskouezet er salioù sinema. Koulskoude pa vezont aozet muioc'h muiañ a filmoù sinema gant ar memes teknikoù niverelaat ez a da vezañ tost-tre e-keñver an dasparzhañ an holl filmoù. Un diforc'h a chom peurvuiañ e-keñver padelezh ar filmañ pa vez filmet an telefilmoù div pe deir wech buanañ. Ar filmoù sinema pennañ a zo hiroc'h o fadelezh, muioc'h eget 1 eur.\nMeur a abadenn skinwel a dle bezañ aozet diwar ar badelezh. Kaozet e vez eus ment 26 munutenn pe 52 vunutenn (e Bro-C'hall) pa vez klasket sevel ur raklun diazezet war an eur. Jedet e vez ar badelezh hervez ar prantad bruderezh filmet a vez aotreet. Kavet e vez betek 15 munutenn bruderezh pep eur.\nAr produadur skinwelAozañ\nP'en deus un den pe vuioc'h (anvet krouer abadenn) ur menozh evit krouiñ un abadenn skinwel nevez e skriv un destenn verr (ar "pitch" e saozneg) da vezañ kaset d'ur rouedad skinwel. Ma vez respontet gant pennoù ar rouedad ez int dedennet e urzhiont ma vo aozet un abadenn stur (pe ur "stur") a c'hellfe bezañ pennad kentañ an heuliadenn abadennoù.\nEvit aozañ an abadenn stur eo ret kavout ur skipailh ha lakaat anezhañ da labourat gant frammoù arbennig un embregerezh sinema. M'eo bet asantet aozañ an heuliadenn e vez lakaet ar prantad abadennoù kentañ da vezañ filmet. A-wechoù e vez goulennet ma vo adskrivet pe adfilmet tra pe dra gant produadurien dileuridi ar rouedad skinwel.\nAlies awalc'h ne vez ket filmet nemet an abadenn stur. Alies a-walc'h e vez urzhiet un heuliadenn gant un dousennad pennadoù.\nE-touez an abadennoù skinwel eo an abadennoù faltazi a zegas ar muiañ eus an arvesterien. Un aozadur kemplezh a zo da staliañ pa ra berzh an heuliadennoù ha p'eo ret skrivañ pennadoù nevez a deiz da zeiz. Ur skipailh skrivagnerien a zo e labour lakaat an istorioù war ziorren, kinnig ma vo ouzhpennet penntudennoù pe kavout un doare evit o lemel eus an istor. Alies awalc'h e labour ar skrivagnerien pep hini d'o zro war pep a bennad.\nAr produer a zo e garg tutañ ar skipailh teknikel koulz hag an aktourien (ar re-se gant asant pennoù ar rouedad). A-wechoù e ra ul labour skridaoazañ p'eo ivez krouer an heuliadenn. Produerien a renk izellañ, dezho anvioù lies, a labour dindannañ.\nGoude m'eo bet savet ar skript (ar skrid labour) e tleer kavout ar sevener a oar penaos mont eus ar gerioù betek ar film. Ober a ra al labour leurennañ evit pep a zarvoud en ur urzhiañ ma vo lec'hiet ar c'hameraioù, ma vo implijet al ladagoù kamera, ma vo lakaet gouleier a-feson ha kinnig an aktourien ober tra pe dra. Er c'hontrol eus ar filmoù sinema e c'hell bezañ implijet meur a sevener en abadennoù skinwel pep hini o erlec'hiañ an eil.\nP'eo bet filmet ar pennad e vez fiziet d'ur frammer lakaat an enrolladennoù e urzh ar skript.\nAbadennoù skinwel allAozañ\nabadennoù evit deskiñ\nabadennoù evit ar vugale\nAdtapet diwar « https://br.wikipedia.org/w/index.php?title=Abadenn_skinwel&oldid=1945129 »


Degemer al lec’hienn > C’hoariva > Keloù > O krouiñ emaint\nE miz Gwengolo e oa strolladoù Mat ar Jeu ha Teatr Piba en annez e sal Armorica e Plougerne.\nAr gompagnunezh a oa o krouiñ e arvest nevez "Lennadennoù digontaminet". Ur raktres evit tud yaouank hag a zo savet evit bezañ c’hoariet en un doare aes e lec’hioù disheñvel. Yann-Edern Jourdan en doa goulennet digant Tangi Le Gall-Carre da seniñ akordeoñs evit luskañ an arvest. Ar muzisian a zo deuet da vezañ komedian evit an dro eta. Galvet en deus ar strollad ar c’homedian Nigel Hollige eus kompagnunezh Tro Didro evit al leurenniñ. Gwelout un abadenn o tiwanañ e oa dedennus kaer. Mall zo warnomp dizoloiñ disoc’h o labour.\nAdkroget en deus ar strollad gant pleustradennoù Kontadennoù Kanterbury evit an arvestoù da zont (Teatr Montroulez d’ar 15 a viz Du).\na oa o pleustriñ war Donvor ha Spluj. Beajiñ a raio ar pezhioù-radifonel-se hag an arvestourien hor bo tro da glevout un tamm brezhoneg er-maez eus Breizh !\nEr miz-mañ emañ ar strollad o labourat gant annezidi Enez Eusa da geñver ar raktres "Istor objedoù - Objedoù istor". Disoc’h al labour-mañ a vo e stumm ur valeadenn c’hoariva kinniget d’ar 17/10 etre 2e30 ha 6e30 noz war an enezenn.\nAr gompagnunezh he deus savet ur gevelerezh gant studio An Eskal eus Enez Eusa evit enrolladenn e seizhvet fiksion radio e fin ar miz-mañ.\nProfitet hon eus da vezañ e Plougerne evit gweladenniñ ar strollad Ar Vro Bagan. Ur mor a raktresoù a zo ganto.\nO pleustriñ emaint war ur pezh-c’hoari nevez : "Mont a raio kuit" war dem ar skizofreniezh. C’hoariet e vo e brezhoneg pe e galleg diouzh choaz ar brogrammourien.\nDaou bezh-c’hoari a zo war ar stern evit 2022, ur pezh war emdroadur al labour-douar e Breizh hag un arvest war ar Roue Arzur.\nMeur a staj ha meur a brezegenn a vo kinniget ivez er mizioù da zont. Evit kregiñ ganti e vo ur staj war ar maskl difromm, buhezet gant ar c’homedian Étienne Siberil (21-22/11/2020). Da heul e vo stajoù war "Ar c’hoariva war ar prim", "Dañsoù kof-ha-kof" ha stajoù all c’hoazh met tro hor bo da reiñ keloù resis er mizioù da zont. Un heuliadenn brezegennoù a vo ivez war Istor ar c’hoariva e brezhoneg adalek ar Grennamzer betek an deiz a hiziv.


Oberennoù gant un ton reizhel, erotek.\nArabat eo droukveskañ Ecchi gant Hentai.\nEcchi (エッチ, etchi) zo ur ger japanek a dalvez kement ha « dizereat», « hudur » pe « lous ». E bro Japan, ar ger a zo implijet gant ur ster reizhel a c'hellfe bezañ troet evel « reizhel », « erotek » pe « pornografek ». Ar ger "ecchi" a zo ivez un doare da envel un doare manga pe tresadenn-bev japanat dreist-holl er C'hornôg.\nPanchira, diskouezet e vez bragoù bihan ar merc'hed an darn an amzer diabeg eo.\nEus an ecchi e vez graet ivez fan service rak lakaet e vez war-raok ar merc'hed evit degas lennerien paotred.\nkontrollerezh gant gouloù ouzhpennet evit kuzhat lodennoù eus ar skeudenn. Implijet e vez alies an doare-se evit an tresadennoù-bev japanat o tremen war ar skinwel. Live ar c'hwennat a gemm hervez ar chadennoù skinwel, a-wechoù war ar memes tresadenn-bev o tremen war chadennoù lies er memes mare.\nAdtapet diwar « https://br.wikipedia.org/w/index.php?title=Ecchi&oldid=1789102 »\nDernière modification le 8 Ebr 2018, à 12:08\nKemmoù diwezhañ degaset d'ar bajenn-mañ d'an 8 Ebr 2018, da 12:08.


Le Télégramme - Spered ar vro - Goulenn ar miz. Perak ez eus rannyezhoù e brezhoneg ?\nPublié le 05 avril 2018 à 07h00\n« Tri zakad bras a vez kavet e brezhoneg », a zispleg ar glaskerez Nelly Blanchard. Foto Nelly Blanchard\nDaoust hag e vez kavet rannyezhoù en holl yezhoù ?\nNelly Blanchard : Ya, un dra normal eo e cheñchfe ur yezh en ur vro. Liammet eo an doare ma cheñch ar yezh gant istor ar yezh hec’h-unan hag istor ar vro. Ar santimant hon eus, da skouer, eo rannyezhel ar brezhoneg hag unvan ar galleg, ar pezh n’eo ket ken plaen hag eeun. Ganet eo ar galleg diwar rannyezhoù. Bro C’hall zo bet urzhiet ha kreizennet buan a-walc’h ha tamm ha tamm ez eus bet skignet ur yezh muioc’h-muiañ unvan dre ar skridoù, al lennegezh, met ivez ar micherioù-stad, an arme, ar skol, hag all. E brezhoneg n’eus ket bet gwech ebet ur stad en deus implijet ar brezhoneg. Ar rannyezhoù e brezhoneg n’int ket stummoù distreset eus ur brezhoneg unvan. Ar c’hontrol eo : ganet eo ar brezhoneg unvan skrivet, diwar choazoù bet graet diwar ar rannyezhoù komzet hag ar stummoù standard skrivet gant an Iliz.\nPeseurt liamm zo etre ar rannyezhoù hag harzoù an eskoptioù ?\nAlies e vez klevet ez eus peder pe bemp rannyezh : Kerne, Leon, Treger, Gouelo ha Gwened. Gwir eo o deus klasket ar veleien komz ur yezh muioc’h unvan evit pep takad. Met n'eus ket eus rannyezhoù distag krenn an eil re deus ar re all : bez’ zo takadoù bras, met harz resis ebet. N’eus ket ul linenn-resis e-lec’h e c’heller lavaret : aze e krog ur rannyezh nevez. Cheñch a ra liv ar brezhoneg tamm-ha-tamm. Un dra bennak a cheñch er yezh, met pep tra ne cheñch ket en un taol.\nPet takad a vefe neuze ?\nTri zakad a vez kavet dre-vras : unan e-kreiz ar vro, hag a za war un diagolenn vras eus bro Dreger betek Kerne Izel. Ha daou dakad all : unan e gwalarn ar vro, brasoc’h eget bro Leon. Hag er reter, eus bro Wened betek Kemperle ha pelloc’h en hanternoz. An daou dakad pellañ o vezañ ar re o deus miret ar stummoù koshañ. An hini e-kreiz a ra gant stummoù nevesoc’h. Rak liammet eo an dra-mañ gant an ekonomiezh.\nDa vare ar Romaned, eo bet Karaez kêrbenn Breizh-Izel : ur pouez ekonomikel bras he deus bet gant hentoù da vont un tamm e pep lec’h. Karaez ‘n eus kinniget stummoù ha gerioù nevez, evel da skouer ar ger « glesker », ledet mat er vro. Goude-se, er grenn-amzer o deus c’hoariet porzhioù-mor Montroulez, Kemper ha Landerne ur roll bras. Ha warlerc’h, er XVIIvet hag en XVIIIvet kantved ez eus bet gerioù roman o tegouezhout ba’r vro, dre vro Wened, e-darempred gant Naoned pe Roazhon.\nPerak e lavar an dud n’eo ket ar memes brezhoneg ?\nUr bern tud a lavar « n’eo ket ar memes brezhoneg», ha koulskoude int gouest d’en em gompren. Met un doare eo da lavaret e cheñch ar brezhoneg hag en em sant pep hini mat en e vro ! Tud zo a soñj dezho ez eus ivez deus ur brezhoneg gwir, en ul lec’h bennak. Met pelec’h? Ha peseurt hini ? Brezhoneg uhel, brezhoneg unvan, hini ar skol hag al levrioù ? Ur seurt huñvre eo en ur mod.\nRannyezh(où) : dialecte(s)\nTakad : espace\nEskopti(où) : évêché(s)\nHarz(où) : limite(s)\nGlesker : grenouille\nGoulenn ar miz Nelly Blanchard\nPourquoi et combien y a-t-il des dialectes en breton ? «Toutes les langues sont composées de dialectes», explique l’enseignante-chercheure Nelly Blanchard. L’idée selon laquelle les dialectes du breton épousent les limites des évêchés est erronée et il existerait plutôt trois grands espaces dialectaux: une zone centrale, un territoire au nord-ouest et un dernier à l’est. Les besoins de standardiser la langue surviennent ensuite, pour des raisons politiques ou pédagogiques.


Roazhon-An Oriant : Kanet e vo Bro Gozh Ma Zadoù a-raok ar c'hrogad\nVendredi 8 janvier 2016 à 19:29 -\nGoulennet e oa bet digant ar c'haner Youenn Guillanton kanañ kan broadel Breizh a-raok ar c'hrogad melldroad etre Roazhon hag An Oriant. "Loc'h a zo ennon", emezañ.\nYouenn Guillanton, kaner Bro Gozh Ma Zadoù © Radio France - Y. G.\n"Klasket e veze war-lec'h tud. Gwir eo, em eus bet graet un neubeut traoù er mare-mañ, e-giz ar festival Yaouank, en un abadenn war France Bleu Breizh Izel er Maezioù Frank e Roazhon pe c'hoazh un abadenn m'oa bet graet ivez en tele. Setu em boa un toullad traoù aze hag o deus lakaet tud zo da soñjal e vijen barrek da ganañ a-raok ar match-se. Met, laouen on da gemer perzh en abadenn-se."\nKanañ a raio Youenn Guillanton dirak 30.000 arvester. Leun chouk e vo sur a-walc'h ar Roazhon Park rak match kentañ Yoann Gourcuff e vo evitañ gant dilhad Roazhon. Setu, un tammig ankeniet eo ar c'haner. "Gast ! Ne sellin ket diouzh an dud kement-se e penn kentañ. Emichañs e teuin a-benn da vont betek penn. Spontet-naet e vin rak n'on ket ken kustum. Ret eo gouzout eo berr-tre ar jeu. Ne bado nemet ur vunutenn hanter. Ret e vo lansañ mat ar jeu. Pleustret em eus e-pad 15 deiz kazi. Ret e vo tommañ mat ha kemer louzeier evit ar c'houzoug."\n"Spontet naet e vin rak n'on ket ken kustum", Youenn Guillanton\nAnkeniet eo un tammig ar paotr, rak e vo sur mat e-kreiz ar stad ha "e-giz ma vez lavaret : amzer Vreizh, amzer vrein. Da 8e e vo, hag er gleboc'h." E-unan tout e vo Youenn Guillanton, "hep sonerezh ebet da vont betek penn. Marteze e vin e-kreiz an avel, setu e c'hellfe bezañ start mat. Met, evidon-me eo dreist-holl ur chañs, ur burzhud. Ha, ret eo kemer ar chañs pa dremen, ret eo lampat warni !"\nHa daoust-hag-eñv en deus graet e choazh etre Roazhon hag An Oriant ? "M'eus ket droad da lavar sañset dre m'emaon o chom amañ. A-hend-all e vin lakaet diaes. Met gwir eo, peurliesañ on kentoc'h kostez Breizh-Izel !"\nYouenn Guillanton ouzh mikro Tudi Crequer | 5mn\nFootballEN BRETON | Emgav gant Brieuc, sot gant skipailh melldroad Brest\nFaits divers – JusticeLes informations en langue bretonne Katell Uguen


Pajenn:Crocq - Marvailhou Kerne, 1910.djvu/13 - Wikimammenn\nPajenn:Crocq - Marvailhou Kerne, 1910.djvu/13\nD’ar miz war-lerc’h, d’ar gwener kenta, Kolaïg Dorndu a zav mintin, beure mat, eus e wele, evit mont da foar Bouldahut. Gwiska a ra eun dilhad, nevez c’hoaz kouls lavaret, rak e greden eo penôs e werz keroc’h eur gwerzer gwisket mat eget eur gwerzer all gwisket a druilhou. Buhan-ha-buhan, e voutou ler-goad en e dreid, eun hanter dousenn krampouez amanennet en e chakod, ha Kolaïg d’ar c’hraou, ha Janig ar Gapen war e lerc’h… Setu ar c’havr kordennet kerkent ; ar gwasa ma zo eviti, prestik eo he zermen, al loen paour ! hag he deve,\nAdtapet diwar « https://br.wikisource.org/w/index.php?title=Pajenn:Crocq_-_Marvailhou_Kerne,_1910.djvu/13&oldid=96881 »\nKemmoù diwezhañ degaset d'ar bajenn-mañ d'an 13 Kzu 2016, da 00:18.


Rouantelezh ar Hwicce\nVIIvet kantved – 780 →\nTachen ar Hwicce\nYezh(où) Hen Saozneg\n- Krouet goude aloudabeg ar rannvro gant an Angled VIIvet kantved\n- staget ouzh Mercia 780\nHwicce a oa rouantelezh ur meuriad angl-ha-saoz a glote he zachenn gant hini Eskopti Worcester. En o dalc'h e vije bet kontelezh Worcestershire (nemet an hanternoz anezhi), Gloucestershire (war-bouez Koadeg Dean), mervent Warwickshire ha rannvro Bath.\nUn truaj a 7.000 hid a baee, hervez an Tribal Hidage.\nAnv Hwicce a lenner en lec'hanvioù evel Wychwood en Oxfordshire, Whichford e Warwickshire, Wichenford ha Wychbury Hill e Worcestershire ha bann Wychavon e Worcestershire.\n2 Rouaned ar Hwicce\n3 Ealdormen an Hwicce\nOuzh tachenn meuriad predenek kozh an Dobunni e klot rouantelezh ar Hwicce. Brezhon e oa bet chomet ar rannvro er c'hantved kentañ goude disparti ar Romaned war a seblant hag-eñ e tiskouez bezioù pagan hag añvioù-lec'h o-doa en em staliet Angled er rannvro dija\nHervez ar C'hronik Angl-ha-Saozon e c'hounezas Ceawlin eus Wessex un emgann e 577 a-enep tri roue brezhon e Dyrham. Aloubet en-defe Gloucester, Cirencester ha Bath. Digant Wessex e skrapas an Angled ar rannvro e 628.Ouzh Penda eus Mercia eñ-defe stourmet Wessex daoust ma ne lar ket ar C'hronik piv eñ-doa gounezet eo gwirheñvel e oa Penda. Gant pennoù arall e oa kevreet, war a seblant, avat, rak ne voe ket staget ouzh Mercia bro gozh an Dobunni. Da rouantelezh waz ar Hwicce ez eas.\nDaou vreur e oa moarvat ar rouaned gentañ a anavezer o añv : Eanhere hag Eanfrith. Hervez Bede e oa bet badezet ar rouanez Eafe "en he bro dezhi hec'h unan, rouantelezh ar Hwicce. Merc'h Eanfrith, breur Eanhere e oa. Kristian e oant o-taou, evel o fobl ". An dra-mañ a zamveneg e perc'henne Eanfrith hag Eanhere ar familh roueel hag e oant kristien.\nGant an iliz vrezhon kentoc'h eget gant misio Gregorius III e oa bet gounzet ar Hwicce d'ar feiz gristian moarvat rak netra a lar Bede diwar an dra-se Daoust ma'z eo niverus ar bezioù sakson er vro neus nemet nebeut bezioù pagan ha treuzvevet he-deus an iliz vrezhon ouzh an aloudabeg moarvat. Enni e voent embarzhiet an Angled war a seblant ha n'eo ket dibosubl e oa mesket orin ar familh roueel.\nGant Osthryth, merc'h Oswiu eus Northumbria e oa dimezet Eanhere war a seblant ha mibien he-deus Osric, Oswald ha Oshere Arnodin a reas Osric da gaout un eskop S51 met dindan ren Oshere hepken e voe krouet Eskopti Worcester e 679–80 Hervez ur c'hronik ar XIIvet kantved e voe choazet Worcester peogwir e oa kêrbenn ar Hwicce.\nGoude Oshere e renas e vibien Æthelheard, Æthelweard ha Æthelric. E deroù ren Offa e rene tri breur ar rouantelezh : Eanberht, Uhtred ha Aldred. Goudezo e voe dilezet an titl a roue, war a seblant. Evel un earl hepken eo livet o erlec'hiad Æthelmund a oa bet lazhet en ur brezel gant Wessex\nRouaned ar Hwicce[kemmañ | kemmañ ar vammenn]\nListenn roueel ebet a liv tiernelezh ar Hwicce. Gallout a reer anavezout añv a-drugarez un niver ag andonoù\n628 Rouantelezh gounezet gant Penda eus Mercia.\nEanhere VIIvet kantved\nEanfrith VIIvet kantved Breur Eanhere.\nOsric oberiant 670\nOshere oberiant 690 Breur Osric. marvet kent 716.\nÆthelheard oberiant 709 mab Oshere\nÆthelweard oberiant 709 mab Oshere.\nÆthelric oberiant 736 Son of Oshere.\nEanberht oberiant 750\nUhtred oberiant 750 - 779\nEaldred oberiant 750s - 778\n780s D'ur broviñs Mercia eo aet ar Rouantelezh\nEaldormen an Hwicce[kemmañ | kemmañ ar vammenn]\nÆthelmund c. 796-802 Lazhet en un emgann e 802.\n?Æthelric fl. 804|.\nLeofwine d.c.1023 Tad Leofric, Earl eus Mercia\n↑ 2,0 ha2,1 J. Manco, Saxon Bath: The Legacy of Rome and the Saxon Rebirth, Bath History, vol. 7 (1998).\nAdtapet diwar « https://br.wikipedia.org/w/index.php?title=Hwicce&oldid=1973323 »\nSavadurioù VIIvet kantved\nKemmoù diwezhañ degaset d'ar bajenn-mañ d'an 6 Meu 2022, da 08:59.


Istor - Plourivoù\n1 500 bloavezhiad istor\nDont a ra an anv « Plourivoù » eus ar brezhoneg kozh « Ploe » ( Parrouz) ha marteze eus anv ur sant « Rivoù » a oa dedïet ur chapel dezhañ e-kichen ar Vourc’h-Wenn. Ur barrouz kozh eo homañ : n’eo ket hepken an dachenn zo bremañ ac’h ae d’ober anezhi, met hini Eviaz ha Kerfod ivez.\nBezañ zo meneg eus parrouz Plourivoù war teulioù Abati Boporzh adalek ar bloaz 1205, goude ma ne veze ket deservijet hon farrouz gantañ ; amañ e oa un toullad madoù d’an abati. Conan, breur yaouankañ Alain d’Avaugour, bet fontet an Abati gantañ, a reas donezon dezhañ eus deogoù Plourivoù ( betek 1790 e veze savet ar re-se d’an daouzekvet foeskenn ), ha div vilin ha div gored. Profañ a reas Rivallon, mab Conan, e domani en Villa Aufredi, hag a deuy da vezañ Kastell Aofred, d’ar Bremontreed, er bloaz 1250. Anvoù-lec’hioù zo, evel Douar Manac’h, pe Douar ‘N Abad, a diskouen a-walc’h merk an Abati e-barzh en Plourivoù. Tremen a reas parrouz Plourivoù, er pevarzekvet kantved, dindan beli aotronez Rohan, hered d’ar familh Penthièvre-Avaugour, ha chom a ray en o dalc’h betek ar seitekvet kantved.\nDre un akt eus ar bloaz 1577, e ro Louis de Rohan e asant da Jean Chef-du-Bois d’ober fej eus koajoù ha lanneier en parrouz Plourivoù hag Eviaz. Gant Yves Roquel, prezidant Breujoù Breizh hag aotrou ar Vourc’h-Wenn e laosk Louis de Rohan, er bloaz 1624, e wirioù kastellaniaj, jurdisïon, justis uhel, etre hag izel, souperiolajoù ha gwirioù enorus en parrouz Plourivoù, Kermaria ha Sant Yann. Dont a ra aotronïaj ar Vourc’h-Wenn da vezañ an hini brasañ eus ar barrouz. Prenet e oa bet an aotronïaj-se er bloaz 1748 gant ur c’henwerzhour-paramantour eus Pempoull, Jean Armez ( 1704-1786) ; e penn ar barrouz, hag ar gumun goude-se, e chomas ar familh Armez-se, gant Nicolas ha Louis-Marie, mibien Jean Armez, e vab-bihan Charles hag e c’hourvab Louis, adalek 1748 betek 1917 !\nDindan beli eskob Sant Brieg e oa parrouz Plourivoù gwechall evel bremañ. D’an 31 a viz Genver 1790 e oa bet dilennet kentañ koñsailh-kumun Plourivoù.\nKlevet e vez anv eus Plourivoù alïes gant un afer justis hag a ra e reuz abaoe tost da gant vloaz. Afer Seznec a vez graet dioutañ. Rak perc’henn e oa an hini aet da get, Pierre Quéméneur, koñsailher jeneral eus Penn-Ar-Bed, war maner Traou-Nez. Kaoz a oa eus ar maner-se, 180 devezh-arat a goajoù en-dro dezhañ, a vije bet gwerzhet da Guillaume Seznec, a oa eñ e-unan perc’henn war un heskennerezh en Montroulez (29). Aet e oa an daou baotr war ur marc’had all : adwerzhañ gweturioù chomet war-lerc’h arme Stadoù-Unanet en kêr Brest. A-hervez, pa oant o kas ur wetur war-du Pariz an hini e oa aet Quéméneur da get da vat. Tamallet e oa bet Seznec ha kondaonet d’ar galeoù, goude dezhañ laret dibaouez ne oa ket kiriek. Un tennad eus klask korf Quéméneur hag a dremen e-barzh koajoù Plourivoù zo bet dalc’het soñj dioutañ gant ar re goshañ. Met n’eo ket bet diluriet an afer c’hoazh.\nBec’h en deus maner Traou-Nez oc’h en em dizober eus al lezanv anezhañ « Ti Seznec » en deiz hidiv. Troet eo al lec’h war anavout an endro koulskoude, gant an anv « Ti an Aber »\nJules Le Chapelain : "Les Croix de Plourivo", Journal de Paimpol 1907. Olivier Pagès : "Croix et calvaires du Goëlo maritime", p. 163-168 et 255-264. Nicole Chouteau : "Plourivo", Société d’émulation des Côtes-du-Nord, Mémoires de l’année 1984. Annie-Claude Ballini : "Nicolas Armez, un bleu des Côtes-du-Nord", 1990. Annie-Claude Ballini : "La bataille de Plourivo, mythe ou réalité", Société d’émulation des Côtes-du-Nord, 1994. Le patrimoine des communes des Côtes-d’Armor, éditions Flohic, 1998, p. 802-805. Association des Amis de la chapelle de Lancerf : "La chapelle de Lancerf", 2001.


Pajenn:Le Gonidec - Bibl Santel pe Levr ar Skritur Sakr, eil levr.djvu/317 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/317\n22. Brézéliou all Judas, hé ôberiou kaer, hag hé galouniez vrâz n’in̄t két bét diskrivet aman̄ ; râk ré a oa anézhô.\n23. Hôgen chétu pétrâ a c’hoarvézaz : goudé ma oé marô Judas, ar ré fallagr en em ziskouézaz a bép tû é brô Israel, hag ann holl wall dud a zavaz.\n24. Enn deisiou-zé é c’hoarvézaz eunn naounégez vrâz, hag ar vrô holl gan̄d hé holl dud en em rôaz da Vakkides.\n25. Ha Bakkides a zilennaz tud fallagr, hag hô lékéaz da rénerien war ar vrô.\n26. Hag hî a glaské hag a c’houilié miñouned Judas, hag hô c’hasé da Vakkides, péhini en em ven̄jé war-n-ézhô, hag a réa goab anézhô.\n27. Eunn en̄krez brâz a c’hoarvézaz enn Israel, ével na oa két bét gwélet abaoé ann amzer é péhini na wéled mui a brofed enn Israel.\n28. Neûzé holl viñouned Judas en em strollaz, hag a lavaraz da Jonatas :\n29. Abaoé ma eo marô Judas da vreûr, n’eo bét kavet dén é-béd hén̄vel out-han̄, évit kerzout a-éneb Bakkides, hag énébourien all hor pobl.\n30. Râk-sé é tilennomp ac’hanod hiriô, évit béza da brin̄s d’é-omp enn hé léac’h, ha da zug enn hon holl vrézéliou.\n31. Neûzé éta é kéméraz Jonatas ar brin̄sélez, hag é savaz é léac’h Judas hé vreûr.\n32. Bakkides ô véza klevet méneg eûz a gémen̄t-sé, a glaské ann tû d’hé laza.\n33. Jonatas ha Simon hé vreûr, hag ar ré holl a oa gan̄t-hô ô véza klevet kémen̄t-sé a dec’haz é distrô Tékua, hag a arzaôaz war-harz doureier lenn Asfar.\n34. Pa wélaz Bakkides kémen̄t-sé é teûaz hé-unan, gan̄d hé holl armé, é deiz ar sabbat, enn tu all d’ar Jourdan.\n35. Neûzé Jonatas a gasaz hé vreûr péhini a oa dûg war ar bobl, évit pédi ann Nabutéed, a oa miñouned d’ézhan̄, da bresta d’ézhô hô finviou a vrézel a oa brâz-meurbéd.\n36. Hogen mipien Jambri a iéaz er-méaz eûz a Vadaba, hag a géméraz Iann, ha kémen̄d en doa, hag hé c’hasaz gan̄t-hô.\n37. Goudé-zé é oé rôet da anaout da Jonatas ha da Zimon hé vreûr, pénaoz mipien Jambri a réa eunn eûreud brâz, hag é kasen̄t gan̄d eur fougé brâz eûz a Vadaba, eur plac’h nevez a oa merc’h da unan eûz ar brin̄sed brasa eûz a Ganaan.\n38. Neûzé é teûaz koun d’ézhô eûz a c’hoad Iann hô breûr : hag hî a biñaz, hag a iéaz da guza adré eur ménez.\n39. Hag hî a zavaz hô daoulagad, hag a wélaz eur c’héflusk hag eur fougé brâz. Ar goâz-nevez a zeûé gan̄d hé viñouned hag hé géren̄t, da ziambrouga ar plac’h nevez diouc’h son ann taboulinou ha binviou all, ha gan̄t-han̄ kalz a vrézélidi.\n40. Tûd Jonatas a zavaz eûz hô spi, hag en em daolaz war-n-ézhô : hag eul lôd brâz a oé lazet ; hag ar ré all a dec’haz war ar ménésiou, ô lézel hô holl zibourc’hou gan̄d tûd Jonatas.\n41. Ével-sé ann eûreûd a oé trôet é kan̄v, hag ar c’hân é iouc’hadennou.\n42. Hag hî a ven̄jaz goâd hô breûr, hag a zistrôaz war aod ar Jourdan.\n43. Bakkides ô véza klevet kémen̄t-sé, a zeûaz gan̄d eunn armé vrâz é deiz ar sabbat bétég aod ar Jourdan.\n44. Hôgen Jonatas a lavaraz d’hé dûd : Savomp ha stourmomp oud hon énébourien : râk né két hiriô ével déac’h ha derc’hen̄d-déac’h :\n45. Râk chétu ann énébourien rag-énep d’é-omp, dour ar Jourdan hag ar gwerniou adré d’é-omp, hag ar c’hoat a bép tû : na hellomp trei a dû é-béd.\n46. Bréma éta garmit étrézég ann én̄v, évit ma viot dieûbet eûz a zaouarn hoc’h énébourien : hag é oé rôet ann emgann.\n47. Jonatas a astennaz hé zourn évit skei gan̄t Bakkides ; hôgen hé-man̄ a argilaz.\n48. Neûzé Jonatas, hag ar ré a oa gan̄t-han̄ en em daolaz er Jourdan, hag a dreûzaz ar ster dira-z-hô.\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/317&oldid=163859 »\nKemmoù diwezhañ degaset d'ar bajenn-mañ d'an 29 Eos 2020, da 15:12.


Ar c’hef hag ar c’hraou - Anjela Duval\nAr c’hef hag ar c’hraou\nVa Doue, memestra ! Pelec’h edo ma fenn ? Ret eo ‘velkent ‘vefen o kouezhañ em bugaleaj en dro-mañ ! Kouezhet eo an drubuilh war va memor. Biskoazh kemend-all ! Nann, biskoazh kemend-all n’ez eus bet degouezhet ganin, ya, an drubuilh he deus trec’het warnon. Noz an Nedeleg eo. Setu ar podhouarniad da virviñ, ha deuet eo ar mare da lakaat ar c’hef en tan, ar c’hef bras a dle padout eizh deiz, ‘n ur zeviñ un tammig bemnoz adalek noz an Nedeleg betek noz diwezhañ ar bloaz. Kef an Nedeleg ! Na kef an Nedeleg ebet n’am eus !\nMabig Jezuz, pardonit din an ankoua-mañ, biskoazh abaoe am eus soñj n’am eus gwelet an oaled da noz an Nedeleg hep ur c’hef, ur pikol kef derv sec’h. O ! Na poan a ra din bezañ torret an hengoun. Va zad, Doue da bardono e anaon binniget, a denne, a-ratozh, eus ur c’hleuz ur c’hef derv : souchenn ur wezenn bet diskaret diwar varc’h, ha chomet eno bloavezhioù ken ma vije brein ar gwrizioù ha ma ne chome nemet ar c’hef. Kalet evel houarn, deviñ a rae gorrek hag eizhtez e pade.\nDalc’het am boa an hengoun ; goude marv va zad eo me va-unan a denne ar c’hef ; un nebeud devezhioù kent Nedeleg, mamm a zegase da soñj din. Chomet va-unan- penn, biskoazh abaoe pemzek vloaz n’am boa ankouaet va c’hef. Ha setu fenoz a rankan klask ur vuchenn, ur vuchenn evel an dud all. Bez’ ez eus el loch unan sec’h, an hini ‘vez gant ar Boubenneg kozh o trailhañ skilhoù warni. Grozmolat a ray ar paotr kozh : pelec’h ‘vo aet e vuchenn ? Ur vuchenn faou n’eo ken, ne bado ket pell. Ne bado ket marteze un nozvezh ?\nN’he lakin ket en tan ken n’am bezo roet o adkoan d’al loened. O adkoan d’al loened ! O, Mabig Jezuz pardonit din ma ouelan en noz-mañ a zo un nozvezh a levenez. Met ivez perak hoc’h eus lamet diganin al loen a garen ar muiañ ? Al loen am sikoure da c’hounit va bara. Penaos ne ouelfen ket dirak he c’hraou goullo, va c’hazeg kozh ken mat ha ken doñv, na vanke dezhi nemet ar gomz. N’ez eus nemet daou devezh m’eo aet d’al lazhti. Ha gwelet a rit Mabig Jezuz pebezh strafuilh zo kouezhet war va spered, pa on aet betek ankouazh ar c’hef-Nedeleg.\nBiskoazh noz ‘n Nedeleg n’am eus tremenet ken trist ha ken digenvez : o soñjal, o vemoriñ, oc’h ober un distro war an amzer dremenet. An amzer evurus ma oamp tri, ha ma teue amezeien, ha ma veze kanet, ma veze c’hoarzhet, kontet kontadennoù kozh, c’hoariet domino, ma laken va botoù-koad war an oaled kent mont da gousket, ma veze mabig-jezuzoù sukr-roz enno en deiz war-lerc’h ar beure. Se ‘oa d’ar c’houlz m’edon bihan, ma ne ouezen netra all eus mister bras ar C’hinivelezh, netra nemet ‘oa un deiz a levenez m’o divije ar vugale binvidik c’hoarielloù kaer hag ar vugale baour un netraig bennak da heul ur mabig-jezuz sukr hag un aval mir.\nHa neuze ‘oa an dra espar-se : klevout ar c’hleier o son en noz, ha mont gant mammig da welout kraou ar Mabig Jezuz. Ar bugelig noazh gourvezet war un dornad plouz, ken truezus, an azen, an ejen oc’h astenn e benn evel da glask lipat ur blouzenn bennak. Da dommañ ar bugelig gant e alan, a lavare mamm. An deñved bihan, ken dinoaz, ken gwan, ar mesaer o tostaat evel ur sav-e-fri ; ar paotr du, a lavare mamm, ‘oa roue hag an doare kezeg-se ‘oa, hervez, daou gañval hag un dremedal. Hag ar steredenn. Ar Werc’hez, sant Jozeb ha n’oant ket nemeur brasoc’h eget ar Mabig Jezuz. Holl int chomet gravet em spered ha gouest a vefen a gredan da reiñ da bep hini eus tud ha loened ar c’hraouig ar memes lec’h hag ar memes emzalc’h.\nHunvre ? Hunvre dihun ! Hunvre glan ha laouen am distro da vugel. Ma sav ennon ur sorc’henn iskis : ober fenoz ur c’hraouig Nedeleg ! Met gant petra ‘ta ? Sede evel ul luc’hedenn, ur ger o tremen dre va spered : santigoù, santigoù Provañs ! Un deiz o tastum meinigoù ametist diwar an hent am boa merzet o doa darn trolinenn santi- goù, santigoù stouet. Ha ma rafen-me ur c’hraou Nedeleg netra nemet gant mein. Goude tout bez’ o defe talvoudegezh arouezel ; kenkoulz hag an tudennoù bihan plastr pe borselen. Dibab a ran em dastumadenn mein a bep ment, ivez a bep stumm, ha zoken a bep liv, gant m’o devo ur c’hostez plaen a-walc’h evit chom ‘n o sav, n’on ket figus war an drolinenn.\nHemañ gant daou du plat ‘vo an uhelgompezenn, warni ‘vo astennet un tamm plastik glas : ar peurvan, hag un hanter dousenn mein bihan a vo an deñved. Un doare maen-hir bihan vo ar mesaer… Hemañ beg moan ‘vo ar menez, an daou gromm-mañ harp-ouzh-harp ‘vo ar groc’h. E-barzh : un ejen brizh hag un azen glas-teñval. Hemañ gwenn ‘vo ar Werc’hez. Hemañ glas : sant Jozeb. Hemañ bihan roz : ar Mabig Jezuz. An tri-mañ stouet ken meurdezus ‘vo an tri Roue. Tri all brasoc’h : an tri gañval, amañ tri n’houlont e mod ebet chom ‘n o sav. Mat ! Harpet ‘vint er c’hañvaled : an tri vlenier. Chom ‘ra c’hoazh reoù vihan ken koant : tri floc’hig ‘n ur regennad a-dreñv an tri Roue. Ha bremañ an daou vihan du-mañ ? Daou gi… chom ‘ra c’hoazh daou all azezet da zerc’hel en o sav. Ma, bez’ ‘vint daou sav-e-fri. Hag ar steredenn ? Un nebeud taolioù sizailh ‘n un tamm paper chikolad, un neudenn ha sede ur steredenn a-us d’ar groc’h istribilhet ‘n ur bod pin. Echu eo va c’hraou Nedeleg. Ur c’hraou Nedeleg dispar ! Da vihanañ ur c’hraou Nedeleg dibar.\nHa daoust petra ‘soñj ar Mabig Jezuz ? Ha daoust petra ‘lavaro an dud ? Rak bez’ am eus ar meno d’e lezel aze e-lec’h m’emañ war ar prenestr. Un tammig levenez sioul zo ‘n em silet ennon. Ur frealz war va foan, va zrubuilh. Ur balzam war va gouli. Burzhud ar vein troet da graou Nedeleg ! Ha va buchenn o teviñ fur en tan ken gorrek hag ur c’hef derv. Peoc’h war an douar d’an dud a youl vat !\nG. S. — Berzh en deus graet ar c’hraouig giz nevez. Tri rumm a dud o deus c’hoantaet mein evit ober kement all.\nNoz an Nedeleg 1965


Tiernelezh al Liang Diwezhat - Wikipedia\nTiernelezh al Liang Diwezhat\n- 907-912 Impalaer Taizu\n- 912-913 Zhu Yougui\n- 933-934 Impalaer Modi\n- Diazezet 907\n- Kouezh Kaifeng 923\nTiernelezh al Liang Diwezhat (Sinaeg 後梁) a zo unan eus ar Pemp Tierniezh a renas norzh Sina e-pad marevezh 5 Tierniezh & 10 Rouantelezh. Diazezet gant Zhu Wen goude m'en-doa rediet an impalaer Tang diwezhañ da reiñ e zilez ha padout a reas betek 923 pa voe distrujet gant an Tang Diwezhat.\n3 Fin an diernelezh\n4 Impalaerien al Liang Diwezhat\nKevreiñ en-doa graet Zhu Wen gant unan eus letananted Huang Chao. Kemer a reas soudarded wellañ Huang hag en em staliañ a reas e Kaifeng a renas evel un tiern a vrezel. E 904 e kontrole an div gêrbenn Chang'an ha Luoyang. Muntrañ a reas an impalaer Zhaozong hag e 907 e kasas kuit an impalaer Tang diwezhañ Ai Di.\nE 908 en em embannas impalaer al Liang Diwezhat e Kaifeng e 907.\nDerc'hel a rae al Liang Diwezhat darn vrasañ norzh Sina daoust ma chome un darn vras eus Shaanxi (dalc'het gant Qi), Hebei (kontrolet gant Yan ha Shanxi (dindan zalc'h an Shatuo) er-maez e c'halloud.\nFin an diernelezh[kemmañ | kemmañ ar vammenn]\nFall e oa darempredoù al Liang Diwezhat gant ar Shatuo, abalamour d'an tabut etre Zhu Quanzong ha Li Keyong. Goude marv Li Keyong e astenn e vab Li Cunxu e stad. Barrek e voe da zistruj al Liang Diwezhat e 923 ha diazeziñ a reas an Tang Diwezhat.\nImpalaerien al Liang Diwezhat[kemmañ | kemmañ ar vammenn]\nAnv familh and Rak anv\nTaìzǔ (太祖) Xiànwǔ (獻武) Zhū Wēn (朱溫) 907-912 Kaīpíng (開平) 907-911\nZhēnmíng (貞明) 915-921\nLóngdé (龍德) 921-923\nMote, F.W. (1999). Imperial China: 900-1800.\nAdtapet diwar « https://br.wikipedia.org/w/index.php?title=Tiernelezh_al_Liang_Diwezhat&oldid=1948503 »


Pajenn:Perrot - Bue ar Zent.djvu/51 - Wikimammenn\nPajenn:Perrot - Bue ar Zent.djvu/51\nsant pol ha sant anton\neas da lakat ar c’horf en douar. O vezan ma ’n evoa benveg ebet, e oa nec’het awalc’h o klask gouzout penôs dont a benn d’ober ar be ; mes en eun tol, e welas daou bez leon o tont d’ar red eus dônder ar c’hoat, o mouenv oc’h hinjan gant an avel. Gourvez a rejont eur pennad e-tal ar c’horf maro, en eur yudal, evel m’o dije c’hoant da ober kanvou d’ar zant. Goude-ze, gant o ivinou, e rejont eun toull eus ar vent a oa ezom, hag eur wech binniget gant sant Anton, en em dennjont adarre.\nAn abad santel a gemeras ar zaë an evoa grêt sant Pol gant deliou palmez, hag eur wech dizro d’e vanati, ne vankas gwech ebet d’hen gwiskan da oueliou Pask ha Pantekost, epad ar pevarzek vla ma chômas war an douar warlerc’h e vignon. Mervel a reas er bla 356, tremenet e gant vla gantan ive.\nAr zent a dec’he eus ar bed da glask peuc’h ar c’hoajou ha sioulder ar meneiou, d’eze da c’hallout bezan en o retrejou, pell diouz an dud ha tost da Zoue, rak Doue n’eman ket en kreiz an drouz, non in commotione Dominus.\nEun dra vat eo evidomp ive en em denn, eur wech an amzer, pell diouz hon zreo hag hon zud, da dremen eun nebeut deveziou er retred.\nMa zo en hon bue dremenet eun dra bennak o c’hlazan ac’hanomp ; en bon bue a vreman, eun tech bennak n’omp ket evitan ; en hon bue da zont, eun anken bennak ouz hon gedal....., greomp eur retred.\nEr retred eo e ve reparet an amzer dremenet, reizet an amzer vreman, pourveet evit an amzer da zont.\nEr retred, Doue a astenn an dorn d’an den da vale drantoc’h war an hent mat.\nNag a zent a zo breman er baradoz, ha n’emaint eno, nemet dre m’o deus grêt eur retred vat !\nEr retred eman ar sklerijen, er retred eman an nerz, er retred eman Doue o terri al liammou a vire ouzimp da dostât outan.\nDeomp d’ar retred, eur wech an amzer !\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/51&oldid=140788 »


Logo Sony Interactive Entertainment\nLec'h pennañ SIE e San Mateo, California\nSony Interactive Entertainment, LLC., anavezet e bed an aferioù evel Sony Interactive Entertainment Inc. (berraet e SIE ha gant ar stumm furmel Sony Computer Entertainment Inc. (SCE) ha Sony Network Entertainment) zo un embregerezh liesvroad sevener ha gwerzher c'hoarioù video, saver produioù oberiet hag enklasker ha diorroer. Un is-lodenn eo d'ar strollad servijoù ha seveniñ Sony.\nAn embregerezh a oa bet savet d'ar 16 a viz Du 1993, gant an anv Sony Computer Entertainment Inc. gant ar pal da boulc'hañ donedigezh Sony e bed ar sevel c'hoarioù video. Abaoe al lañs gant berzh eus ar c'hoñsolenn video PlayStation 1 e 1994, an embregerezh en deus kendalc'het gant seveniñ koñsolennoù PlayStation all ha produioù liammet ganto. En em ledañ a reas an embregerezh etrezek Norzhameika ha broioù all, an embregerezh a zeuas da vezañ diaz Sony da geñver an enklaskoù hag an diorroadur c'hoarioù video ha bed an dudi. E miz Ebrel 2016, SCE ha Sony Network Entertainment a ao adsavet e-stumm Sony Interactive Entertainment, o lakaat un ehan d'an obererezhioù a oa lañset a-raok ar c'hendeuziñ.\nSony Interactive Entertainment a zo karget gant an enklask hag ar seveniñ, ar broduiñ hag ar werzhañ kement ar materi evit ar savennoù evit ar PlayStation. Ouzhpenn da-se an embregerezh a vez sevener hag embanner c'hoarioù video. Is-embregerezhioù lies a zo hervez an tachennoù kenwerzhel da Sony: Norzh Amerika, Europa hag Azia. D'an 30 a viz Gwengolo 2016, an embregerezh en devoa bet gwerzhet ouzhpenn da 486 milion koñsolenn PlayStation dre ar bed.\nFrañchizoù perc'hennet[kemmañ | kemmañ ar vammenn]\n↑ PS Vita's BigFest is also coming to PS4 and PS3.PlayStation.Blog.Europe]\n↑ [blog.us.playstation.com playstation.com]\n↑ Coming to PSN this Week: Patchwork Heroes.PlayStation.Blog]\n↑ Introducing WiLD a PS4 exclusive from Rayman creator Michel Ancel\nAdtapet diwar « https://br.wikipedia.org/w/index.php?title=Sony_Interactive_Entertainment&oldid=1908610 »\nKemmoù diwezhañ degaset d'ar bajenn-mañ d'an 6 Eos 2021, da 08:53.


Zoroastregezh - Wikipedia\nFaravahar, unan eus arouezioù pennañ ar Zoroastregezh, kontet da vezañ skeudenn ur Fravashi (arc'houere)\nNavjote gant ur parsi (lid degemer er Zoroastregezh)\nAr zoroastregezh zo ur relijion undoueek diazezet war gelenn an diouganer Zoroastr pe Zarathoustra (diwar an avesteg) ha bet eo unan eus ar relijionoù brasañ er bed. Savet e oa moarvat un tamm a-raok ar VIvet kantved kent J.-K. e Persia. Deuet eo da vezañ relijion ofisiel ar Bersed dindan tierniezh ar Sasanided (224-651), betek donedigezh an islam a gemeras e lec'h. Neoazh, ar gouelioù deuet eus ar zoroastregezh zo chomet a-bouez e buhez Iraniz eus forzh pe relijion e vefent. Hiziv an deiz e kaver Zoroastriz un tamm e pep lec'h er bed, en India hag er Stadoù-Unanet dreist-holl.\nEr zoroastregezh, ar c'hrouer Ahoura Mazda zo mat-holl, ha ne zeu droug ebet dioutañ. Er zoroastregezh eta, ar mad hag an droug o deus pep a orin disheñvel. Klask a ra an droug (druj), ar gaou hag an dizurzh, distrujañ krouidigezh Mazda (asha), ar wirionez hag an urzh, hag ar mad a stourm outañ. En hengoun ar zoroastregezh e eneber spered an droug, Angra Mainyu (anvet ivez "Ahriman"), "pennaenn an distruj", an noz hag ar marv, ouzh ar spered madoberus Spenta Mainyu, an deiz hag ar vuhez. Emañ an daou spered-se en holl voudoù bev ar grouidigezh. Mazda en deus krouet ivez an Amesha Spenta, ar re "divarvel ha madoberus" hag an holl Yazata, a ziskouez splann labour Doue d'an denelezh. Tremen a raer drezo da azeuliñ Mazda. An testennoù pouezusañ eus ar relijion-se eo an Avesta. Kollet e oa ul lodenn vras anezhe ha ne chom hogozik ken al liturgiezh hiziv an deiz. Anavezet eo al lodennoù kollet dre zaveoù hag arroudennoù berr en oberennoù nevesoc'h, savet etre an IXvet hag an an XIvet kantved.\n2 Testennoù sakr\n2.1 An avesta\n2.2 An testennoù diwezhat\n2.2.1 Liammoù diavaez\nGanet eo ar zoroastregezh diwar ur relijion eus amzer ar ragistor a oa boutin d'an Indez-Iraniz, ken abred hag an eil milved kent J.-K. Hervez hengoun ar zoroastregezh, Zoroastr a oa un adreizher a lakas dreist ar re all doue ar furnez, Ahoura Mazda, evel doue nemetañ ha krouer ar bed, tra ma argase doueed all ha lidoù zo evel aberzh an tirvi.\nDaoust ma'z eo koshoc'h n'eo ket testeniekaet ar Zoroastregezh a-raok ar Vvet kantved kent J.-K. Herodotos a zeskriv kevredigezh Iran en e Istorioù (echuet war-do 440 kent J.-K.) gant perzhioù a gaver er zoroastregezh, en o mesk ar c'hiz da lakaat ar re varv dindan an amzer e lec'hioù a-ratozh.\nTierniezh ar Sasanided a renas abaoe 228 kent J.K. Harpañ a rejont ur seurt Zoroastregezh hag, e degouezhioù zo, e atahinjont ar Gristenien. Pa aloubent ur vro e savent alies temploù eus an tan da vrudañ o relijion. Goude Kustentin ouzhpenn, ar Sasanided o doa disfiz rak ar Gristenien abalamour ma veze sellet oute evel tud liammet d'an Impalaeriezh roman.\nPell a-raok ar VIvet kantved e oa tizhet Norzh Sina gant ar zoroastregezh dre hent ar seiz, hag e resevas ur statud ofisiel en un niver a Stadoù eus Sina. Kavet zo bet dismantroù eus temploù ar Zoroastriz e Kaifeng hag e Zhenjiang.\nEr VIIvet kantved, e-korf 16 vloaz, e oa diskaret impalaeriezh ar Sasanided gant an Arabed. Daoust ma teuas buan an dud dindan ar Stad da vezañ Muzulmiz hepken dindan ar galifiezh Oumayyad e veze graet nebeut a strivoù da c'hounit ar re sujet a-nevez d'an Islam. Evit ar renerien "an dud na gredent ket en islam a c'halle bezañ lezet da ren o buhez keit ha ma ne annoazent ket o aotrouien.\nUr wezh tremenet ar mare kentañ eta, daoust ma oant sujet d'ur galloud nevez hag atahinet, o doa gellet ar Zoroastriz kenderc'hel gant o gizioù evel a-raok. Ur gwask ekonomikel ha sokial goustad ha diehan a oa koulskoude da dreiñ ouzh an islam An noblañs ha kêriz a oa ar re gentañ da vezañ gounezet d'an Islam. Hennezh en em lede goustadikoc'h e-touez al labourerien douar hag an noblañs diar ar maez. Ar galloud hag ar pinvidigezh a oa diouzh tu Muzulmiz neoazh ha daoust ma oa ar politikerezh ofisiel ober fae a bell war Zoroastriz, e veze atav hiniennoù e-touez ar Vuzulmiz a felle dezhe gounit ar re all d'o relijion hag a oa prest d'ober forzh petra evit dont a-benn\nAn Abbasided a ziskaras an Oummayaded e 750 gant skoazell a-berzh Iraniz. Dindan lezenn ar galifiezh nevez, Iraniz vuzulmat (Aet e oa ar muiañ gante neuze) a gavas doareoù nevez ha niverusoc'h atav da ober goap eus Zoroastriz hag o gwaskañ a zeuas da vezañ ur sport poblek.\nDigreskiñ a reas ar stourm etre ar zoroastregezh hag an Islam en Xvet hag en XIvet kantved, abalamour ma oa deuet ar pep brasañ eus tud ar vro da vezañ Muzulmiz.\nTestennoù sakr[kemmañ | kemmañ ar vammenn]\nAn avesta[kemmañ | kemmañ ar vammenn]\nAn Avesta (avestā, en avesteg) eo hollad testennoù sakr ar zoroastregezh. Levr sakr Zoroastriz eo. Skrivet eo e stummoù disheñvel eus an heniraneg, anvet avesteg. Al lodennoù koshañ, re ar gathaoù, zo skrivet en ur yezh ken arkaek hag hini ar Rig Veda (sañskriteg vedek), ar « gathaeg », ar re all en avesteg diwezhat. Skrivet eo an testennoù gant al lizherenneg avestek.\nEus al levr orin, ennañ 21 levr pe gatha (en avesteg gāθā), meulganoù zo war un dro pleustradoù ha barzhonegoù, ne chom nemet ur c'hart hiziv an deiz, da lâret eo war-dro ur miliad pajennoù. Lavaret e veze e vije bet distrujet ar peurrest da vare aloubadegoù armeoù Aleksandr Veur a lakaas deviñ levraoueg palez Persepolis pe re an Arabed er VIIvet. Un tamm diskred zo savet hiziv an deiz diwar-benn an distrujoù lakaet war gont Aleksandr Veur.\nAn testennoù a chom zo ar Gathaoù, ar Yasna, ar Visperad hag ar Vendidad. Ouzhpenn an testennoù-se e chom levr pedennoù an tiegezhioù anvet an Avesta Khordeh, ennañ ar Yashtoù hag ar Siroza. An testennoù ar muiañ sakr zo ar seitek Gatha pe « meulganoù sakr » a vije bet savet gant Zoroastr e-unan, hag a ziskouez e demz-spered. Skrivet int er yezh koshañ ha diaesañ da zisplegañ.\nAn testennoù diwezhat[kemmañ | kemmañ ar vammenn]\nKavout a reer ivez e-mesk an testennoù skrivet e krennberseg hag e skritur Pahlavek savet en IXvet hag en Xvet kantved kalz levrioù relijius zoroastrek, rak ar pep brasañ eus ar skriverien hag eus ar skrivagnerien a oa izili eus kloer ar zoroastregezh. Al levrioù pouezusañ eus ar maread-se zo an Denkard, ar Bundahishn, ar Menog-i Khrad, lodennoù eus ar Zadspram, Jamasp Namag, lizhiri Manucher, Rivayats, Dadestan-i-Denig, hag Arda Viraf Namag. Holl an testennoù savet e krennberseg diwar-benn ar zoroastregezh a vez sellet oute evel mammennoù a eil renk diwar-benn ar relijion. Koulskoude o deus bet ul levezon vras war ar relijion-se.\nAvesta.org, ul lec'hienn testennoù diwar-benn ar zoroastregezh\nDeiziadur ar Zoroastriz\nBodadenn ar Zoroastriz\nAozadur ar Zoroastriz er bed\n↑ Boyce, 1979, p 150.\n↑ Boyce 1979, p. 146.\n↑ Buillet, 1978, p 37, 138.\n↑ Boyce, 1979, p 147.\n↑ Buillet, 1978, p 59.\nAdtapet diwar « https://br.wikipedia.org/w/index.php?title=Zoroastregezh&oldid=1862273 »


ProDG (Pro Deutschsprachige Gemeinschaft en alamaneg) a zo ur strollad politikel hag a zifenn gwirioù an alamanegerien o chom e Kumuniezh alamanek Belgia, d.l.e. kantonioù Eupen ha Sankt-Vith. Ezel eo eus Emglev Libr Europa. Savet e voe e 2008 diwar ar Partei der Deutschsprachigen Belgier (Strollad Alamanegerien Belgia).\nE bal eo anaoudegezh Alamanegerien Belgia evel ur gumuniezh yezhel gant an hevelep gwirioù hag ar c'hallegerien hag an nederlandegerien ha krouidigezh ur pevare rannvro hag a endalc'hfe an daou ganton ma komzer alamaneg. Oliver Paasch eo e brezidant.\nKemer a ra perzh e gouarnamant ar gummuniezh alamanek. Goude dilennadegoù 2014 o devoa 6 sez diwar 25, ha tapet o doa 22,2% eus ar mouezhioù. Oliver Paasch, penn ar strollad, eo ministr-prezidant ar Gumuniezh alamanek abaoe.\n↑ La Libre Belgique 30/05/2014\nAdtapet diwar « https://br.wikipedia.org/w/index.php?title=ProDG&oldid=1580628 »\nKemmoù diwezhañ degaset d'ar bajenn-mañ d'an 27 Mez 2014, da 16:02.


Marv Casagemas - Wikipedia\nMarv Casagemas zo anv un eoullivadur, dezhañ 150 cm x 90, graet e 1901 gant al livour spagnol Pablo Picasso.\nEmañ e Mirdi Broadel Picasso, e Pariz.\nDremm an den marv a weler en daolenn eo hini Carlos Casagemas, mignon da b-Picasso, nevez emlazhet e Pariz, e miz C’hwevrer 1901.\nUl livadur all[kemmañ | kemmañ ar vammenn]\nUl livadur all zo diwar-benn obidoù Casagemas, anvet Evocation (Eñvoradur), livet e 1901 ivez. Er Musée d'Art Moderne de la Ville de Paris emañ hennezh, profet gant hêred Ambroise Vollard (1950).\nIstor an div daolenn[kemmañ | kemmañ ar vammenn]\nKuitaat Barcelona a reas Picasso en 1900, gant e genseurt Casagemas, da vont da Bariz. Bod a voe kavet gante e Montmartre, ha teir flac'h yaouank, a veze patromoù gant livourien: Louise, Odette ha Germaine. Ma 'z eas sot-pitilh Casagemas gant an deirvet, dañserez er Moulin-Rouge, lorc'hus ha gwrezus. Ne voe ket ar paotr evit gouzañv he darempred gant ur ministr, a vage anezhi, ha ne felle ket dezhi e guitaat. Klask a reas Casagemas lazhañ ar plac'h gant ur bistolenn er c'h-Café de la Rotonde, en miz C'hwevrer 1901, hag en em lazhañ goude. C'hwitet e voe e daol war ar Germaine, warnañ avat ne oa ket.\nN’edo ket Picasso war al lec’h d’ar poent, nemet dont a ray eus Barcelona, da chom e stal-labour e vignon ur pennad. .\nDousig Picasso e teuas Germaine da vezañ, ha da gontañ dezhañ poanioù e gamarad. Glac’haret e vo gant ar marv skrijus a hento e oberenn betk fin e vuhez. E dibenn ar bloaz e vo liammet gantañ marv Van Gogh, ken skrijus all, ouzh hini e vignon, hag implij a ray al livioù e doare al livour hollandat.\nDiwezatoc'h e konto d'an arzvarnour Pierre Daix: "En ur soñjal e Casagemas eo e oan kroget da livañ en glas."\nN'eo nemet e 1966 e vo diskouezet gant Picasso taolennoù ar prantad glas.\n(fr) Al livadur "Marv Casagemas" e lec’hienn ofisiel Mirdi Broadel Picasso Pariz.\nAl livadur "Evocation"\nAdtapet diwar « https://br.wikipedia.org/w/index.php?title=Marv_Casagemas&oldid=1824168 »\nLivadurioù Pablo Picasso


Rocío - Wikipedia\nRocío zo ur ger spagnolek hag a dalv kemen ha glizh (diwar ar ger latin Rocisus). Un anv-lec'h eo ivez, ha diwar-se eo deuet da vezañ un anv-badez spagnolek roet d'ar merc'hed.\nEl Rocío , kêriadenn e Spagn, e kumun Almonte, e proviñs Huelva, en Andalouzia.\nAr Virgen del Rocío, Gwerc'hez ar Rocío, e kêriadenn El Rocío.\nRocío zo un anv-badez, evel un toullad re all e spagnoleg pe katalaneg (Asunción, Ángeles, Araceli, Candelaria, Carmen, Concepción, Consuelo, Dolores, Guadalupe, Lurdes, Mar, Mercedes, Milagros, Montserrat, Nuria, Paz, Pilar, ...), deuet eus anv lec'hel ar Werc'hez.\nRocío Arias, anv stourm ar guerrillera kolombian Elda Neyis Mosquera.\nRocío Dúrcal, kanerez spagnol\nRocío Guirao Díaz, dougerez-dilhad arc'hantinat.\nRocío Igarzábal, aktourez arc'hantinat\nRocío Jurado (1946-2006), kanerez spagnol\nRocío Marengo, dougerez-dilhad arc'hantinat.\nRocío Figueroa, dougerez-dilhad chileat.\nAdtapet diwar « https://br.wikipedia.org/w/index.php?title=Rocío&oldid=1747905 »\nKemmoù diwezhañ degaset d'ar bajenn-mañ d'an 8 Mae 2017, da 11:23.


Tremen a raio ar Redadeg dre Gemper d’ar Meurzh 24 a viz Mae\nAr Redadeg e Kemper e 2018\nLe 20/05/2022 |\nDistro eo ! D’ar Meurzh 24 a viz Mae e tremeno ar Redadeg, ar redadeg a-bep-eil evit ar brezhoneg, dre Gemper. Karavanenn ar gevredigezh hag ar rederien a dreuzo Kêr etre 8e30 ha 10e. Gorrekaet e vo an tremenerezh pa dremeno ar rederien.\nUr redadeg a-bep-eil kevredigezhel ha familh eo ar Redadeg a zo digor d’an holl re o deus c’hoant redek evit ar brezhoneg. Treuziñ a ra Breizh a-bezh disehan, noz ha deiz, e-pad 9 devezh evit dougen ur vazh-eilañ. Ur c’hemennad kuzh e brezhoneg a zo ennañ hag a vo lennet en degouezh. Bep eil bloaz e kemer perzh miliadoù a dud e pemp departamant ar rannvro.\nKilometroù an hentad a vez gwerzhet d’an dud, d’ar c’hevredigezhioù, d’an embregerezhioù, d’ar strollegezhioù… d’an holl re o deus c’hoant skoazellañ ar brezhoneg. Erfin e vez roet ar gounidoù da gevredigezhioù zo evit diorren implij ar brezhoneg er vuhez sokial hag er familhoù.\nSkoazellet e vez an darvoud-mañ gant Kêr Gemper he deus prenet an daou gilometr a dremeno war ar c’haeoù ar bloaz-mañ.\nPenaos e vez aozet ar Redadeg ?\nEvit pep kilometr e toug ar rederien ur vazh-eilañ betek ar gilometr war-lerc’h. Ennañ e vez kavet ur c’hemennad a chomo kuzh betek degouezh an darvoud. Kuzh eo ivez anv an hini en deus skrivet anezhañ. Ur wech erru e vez lennet dirak ar publik war al leurenn.\nRoet e vez ar vazh-eilañ d’an hini en deus prenet ar gilometr. Met digor d’an holl ha digoust eo ar Redadeg ha rederien all a c’hall dont evit ur c’hilometr pe meur a hini, evit ar brezhoneg pe ar blijadur.\nA-fet surentez e vez ambrouget ar rederien gant meur a c’harr-tan. Ur c’harr-tan kentañ a dremen 5 mun a-raok ma teufe ar rederien. Un eil a zo dirazo hag un trede a-dreñv evit klozañ ar sammgarr. Tud war velo a c’hall ambroug ar rederien ivez. Ar c’harr-bac’h a zo dirak a rederien a zo akipet gant ul letern-tro ha dafar sonekaat. Ur skipailh pevar pe c’hwec’h den a zo ennañ, a-dreñv, evit buheziñ ha surekaat an darvoud.\nOuzhpenn e vo ambrouget ar garavanenn e Kemper gant poliserien-kêr evit kemer perzh e surentez an holl, ar rederien evel ar garteridi hag a vleinerien.\nHentad ar redadeg e Kemper\nKaravanenn ha rederien ar Redadeg a zeuio da Gemper tro 8e50. Dont a raint eus Pluguen ha tremen a raint dre ar straedoù-mañ :\nBali Pierre Mendès-France\nKae an Oded\nBoulouard Amiral Kergelenn\nStraed Fañch an Uhel\nGorrekaet e vo an tremenerezh pa dremeno ar rederien war an hentoù-se.\nPenaos kemer perzh er Redadeg\nC’hoant ho peus da gemer perzh ha da sloazellañ ar brezhoneg ? Kilometroù a chom da brenañ betek degouezh ar Redadeg a vo d’ar Sadorn 28 a viz Mae e Gwened. Emgav e stal.ar-redadeg.bzh evit adkavout anezho.\nC’hoant ho peus da redek evit ar brezhoneg hag ar blijadur ? Gallout a rit dont gant ar rederien a vo dija. Digor d’an holl ha digoust eo ar Redadeg. Emgav e stal.ar-redadeg.bzh evit adkavout an hentad hag eurioù ar redadeg.\nOuzhpenn e c’hall tud zo prenañ kilometroù hep bezañ gouest da redek anezho. Ar Redadeg a c’hallfe kaout ezhomm ac’hanoc’h neuze evit dougen ar vazh-eilañ e anv ar sponsorien. Evit kemer perzh ha redek kilometroù hep reder ebet e kavit muioc’h a ditouroù el lec’hienn-mañ.\nEmgav e ar-redadeg.bzh evit gouzout hiroc’h diwar-benn an darvoud.\nDu 24/05/2022 au 24/04/2022


Buhez ar Sent/1894/Iann Matha - Wikimammenn\nBuhez ar Sent/1894/Iann Matha\n◄ Romuald Iann Matha Tit ►\nAntronoz-vintin, Iann Matha a ieaz da lavaret he offerenn genta da japel ann eskopti, ha setu, da vare ar gorreou, e remerkaz azioc’h ann aoter eunn eal guisket e guenn, hag eur groaz ruz ha glaz enn he gerc’henn. E kichen ann eal ez oa daou gaptiv, eur c’hristen hag eur morian. Ar belek iaouank a goumprenaz dioc’htu oa galvet gant Doue da brena ar gaptived a ioa kouezet etre daouarn ann Turked pe ann dud divadez; mes ne c’houie ket penaoz en em gemeret evit kement-se.\nEvit anaout guelloc’h bolontez Doue, ec’h en em dennaz da genta enn eul leac’h distro ha gouez, pell dioc’h trouz ar bed. Kaout a reaz eno eunn ermit santel, he hano Feliz a Valoa, ha chom a eure tri bloaz e koumpagnunez ann ermit-ma. Eunn devez m’edont ho daou e tal eur feunteun o kaozeal divar benn traou ann env, e veljont o tont varzu ennho eur c’haro guenn-kann hag a ioa eur groaz ruz ha glaz etre he gerniel. Feliz, souezet-maro, a c’houlennaz raktal : « — Sell, petra zinifi ann dra-ze da vihana? » Iann Matha a gountaz d’ezhan neuze ar pez a ioa c’hoarvezet p’edo o lavafet he offerenn genta, ha var gement-se ann daou ermit en em lakeaz da greski ho iuniou hag ho fedennou. Abarz ar fin eunn eal a deuaz a benn teir guech da lavaret dezho mont da Rom da gaout ar Pab. « — Eno, eme ann eal, e klevot petra oc’h euz da ober. »\nAr Pab ho digemeraz gant karantez hag a ieaz antronoz da offerenna da iliz Sant-Iann-Latran. Hogen, epad m’edo o sevel ann hosti d’ar gorreou, e velaz he-unan azioc’h ann aoter eunn eal guisket e guenn, gant eur groaz ruz ha glaz enn he gerc’henn. Goude ar burzud-se ne jomaz mui da varc’hata, ha kerkent e tiskleriaz d’ann daou zant e kave mad e savchent eunn Urs nevez a venac’h, dindan hano ann Dreinded Sakr, evit prena ar gaptived a ioa enn esklavach etouez ann Turked. Ar venac’h-ma a dlie dougen eur zae venn gant eur groaz ruz ha glaz var c’horre, hag ar pab a roaz dioc’htu ar viskamant-se da Iann Matha ha da Feliz a Valoa.\nAnn Urs nevez en em skignaz buhan e Frans, enn Itali hag e Spagn. Iann Matha o veza kaset daou euz he venac’h da rouantelez Marok enn Afrik, ann daou vanac’h-ma a brenaz enn dro genta c’houec’h kaptiv ha naougent. Goudeze ez eaz he-unan da Dunis, hag e tigasaz gantha ac’hano dek prizounier ha kant.\nMont a eure di eur vech all c’hoaz; mes enn dro-ma e oue dare d’ezhan koll he vuez, ha ne c’hellaz en em zavetei nemed dre virakl. Dija en doa prenet c’houec’h-ugent kaptiv hag edo enn hent evit distrei d’ar gear gant-ho, pa zonjaz ann Turked he laza evit paka adarre ar gaptived en doa tennet euz adre ho daouarn. Etre daou goulskoude e teuaz eur zonj all enn ho spered, mes eur zonj ker fallakr hag hounnez pe fallakroc’h zoken.\nDistaga a rejont ar stur dioc’h al lestr m’oa pignet ar Zant ennhan gant ar brizounierien en doa prenet, ha goude beza roget ar goeliou, hen lezchont da vont he-unan el leac’h ma karje ar mor hag ann avel he gas : esper o devoa ne zaleje ket da veza kollet tud hag all. Mes Iann Matha, leun a fizians e Doue, a stagaz he vantell oc’h ar guerniou da zervichout da lien, ha kerkent ann avel a grogaz er goel-ze a c’hiz nevez hag a boulzaz al lestr var ehun da borz Ostii. Ar porz-ma a zo pemp pe c’houec’h leo dioc’h Rom ha tost tri c’hant leo dioc’h Tunis.\nAr Zant a dremenaz ann daou vloaz diveza euz he vuez e Rom, o vizita ar brizounierien hag ann dud klanv hag o prezeg d’ar bobl. Erfin, dinerzet-holl dre he binnijennou hag he labouriou abostolik, e renkaz chom d’ar guele, ha prest goude e varvaz, er bloaz 1213, d’an oad a dri bloaz hag hanter-kant.\nJezuz-Krist a lavar d’eomp enn Aviel ne lezo ket heb rekoumpans eur banne dour hebken roet d’ar paour enn he hano. Ma ne c’hellit ket ober aluzennou braz, grit da vihana ar pez a zo enn ho kalloud evit ho nesa enn he zienez pe evit dousaat he boan. It evel ar zant-ma da velet ann dud klanv euz ho karter ; klaskit ann tu da ober vad d’ho c’horf ha d’ho ene ; en em ginnigit da veilla gantho mar bez ezomm. Evit ann distera tra a reot evelse dre garantez evit Doue, oc’h sur da veza paet mad eunn deiz gant ann Tad oc’h euz enn env.\nAdtapet diwar « https://br.wikisource.org/w/index.php?title=Buhez_ar_Sent/1894/Iann_Matha&oldid=23573 »


1 Penaos ez eo azezet hec'h-unan ar gêr ken poblet! An hini a oa bras e-touez ar broadoù a zo evel un intañvez. An hini a oa un itron e-touez ar proviñsoù a zo deuet un druajadez.\n2 A-hed an noz e ouel hag an daeroù a c'holo he divjod. Nikun n'he frealz a-douez an holl re he c'hare. Hec'h holl vignoned o deus he zouellet, deuet int da vezañ hec'h enebourien.\n3 Juda a zo bet harluet, er glac'har eo hag en ur sklavelezh bras. Emañ o chom e-touez ar broadoù ha ne gav diskuizh ebet. E holl heskinerien o deus e dapet en enkrez.\n4 Hentoù Sion a zo e kañv, rak den ne zeu ken d'ar gouelioù. Hec’h holl zorojoù a zo didud, hec'h aberzhourien a huanad. He gwerc'hezed a zo glac’haret, hag hi a zo leuniet a c'hwervoni.\n5 Hec'h enebourien a zo lakaet da bennoù, ar re a gasa anezhi a ra berzh. Rak an AOTROU en deus hec'h enkrezet en abeg d'he fec'hedoù niverus. He bugaligoù a zo aet dalc'het dirak an enebour.\n6 Merc'h Sion he deus kollet hec'h holl splannder. He fennoù a zo deuet da vezañ evel kirvi na gavont ket a beurvanoù. Hag ez eont kuit, dinerzh, dirak an hini a red war o lerc'h.\n7 En deizioù he glac'har hag he c'hantreadeg, Jeruzalem he deus bet soñj eus an holl draoù plijus he doa bet adalek an deizioù kozh. Pa'z eo kouezhet he fobl dre zorn an enebour, ne voe den ebet d'he sikour. Hec'h enebourien o deus he gwelet, hag o deus graet goap eus he deizioù sabad.\n8 Jeruzalem he deus gwall bec'het, setu perak ez eo deuet da vezañ un heug. An holl re hec'h enore a zispriz anezhi, rak gwelet o deus he noazhder. Hi hec'h-unan a hirvoud hag a zistro he fenn.\n9 He saotradur a oa e pleg he sae, n'eo ket bet prederiet gant he diwezh. Izelaet en un doare souezhus, nikun n'he frealz. Sell, AOTROU, va glac'har! An enebour a gemer lorc'h.\n10 An enebour en deus astennet e zorn war hec'h holl draoù plijus. Gwelet he deus ar broadoù o tont en he santual; ar re az poa urzhiet diwar o fenn: Ned aint ket da'z podadenn.\n11 Hec'h holl bobl a huanad, klask a reont bara. Roet o deus o holl draoù plijus evit boued, evit adkavout o buhez. Gwel, AOTROU, ha sell penaos ez on disprizet!\n12 N'oc'h teneraet, c'hwi holl hag a dremen dre an hent? Sellit ha gwelit hag-eñ ez eus ur glac'har heñvel ouzh ar glac'har a sko warnon. An AOTROU en deus va enkrezet en deiz e gounnar entanet.\n13 Eus an nec'h en deus kaset em eskern un tan a lonk anezho. Stegnet en deus ur roued dindan va zreid. Graet en deus din kouezhañ en a-dreñv ha bezañ mantret ha dinerzh bemdez.\n14 Yev va direizhderioù a zo ereet gant e zorn. Gweadennet int, hag e pouezont war va gouzoug. Torret en deus va nerzh, an AOTROU en deus va lakaet etre daouarn na c'hellan ket stourm outo.\n15 An AOTROU en deus diskaret an holl dud kreñv em c'hreiz. Galvet en deus un emvod em enep, evit distrujañ va zud yaouank. An AOTROU en deus jaodret er waskell ar werc'hez merc'h Juda.\n16 En abeg da-se eo e ouelan hag e teuz en dour va lagad. Ar frealzer a c'hellfe dic’hlac’hariñ va ene a zo aet pell diouzhin. Va mibien a zo mantret rak an enebour a zo kreñvoc'h.\n17 Sion a astenn he daouarn ha den n'he frealz. An AOTROU en deus roet urzh da enebourien Jakob bezañ a-dro-war-dro dezhañ. Jeruzalem a zo deuet da vezañ ur saotradur en o zouez.\n18 An AOTROU a zo reizh, rak ez on bet disent ouzh e c'henoù. Pobloù, selaouit holl, gwelit va glac'har. Va gwerc'hezed ha va zud yaouank a zo bet harluet.\n19 Galvet em eus va mignoned, met va zouellet o deus. Va aberzhourien ha va henaourien a zo marvet e kêr. Klask a raent boued evit adkavout o buhez.\n20 Sell AOTROU! Me 'zo en estrenvan, va c'hreizon a verv. Va c'halon a zo trubuilhet ennon, rak gwall zisent on bet. En diavaez ar c'hleze en deus graet e zistrujoù, en diabarzh ez eus ar marv.\n21 Klevout a reont ac'hanon oc'h huanadiñ, ha nikun na'm frealz. Va holl enebourien o deus klevet va gwalleur hag a zo laouen gant ar pezh ac'h eus graet. Kas a ri an deiz, en disklêrii, ma vint heñvel ouzhin.\n22 Ra zeuio o holl zrougiezh dirazout. Gra dezho evel m'ec'h eus graet din en abeg da'm holl zisentidigezh. Niverus eo va huanadoù ha dinerzh va c'halon.\n1 Penaos en deus an AOTROU en e gounnar goloet gant ur goumoulenn merc'h Sion? Taolet en deus eus an neñvoù d'an douar splannder Israel. Da zeiz e gounnar n'en deus ket bet soñj eus skabell e dreid.\n2 An Aotrou en deus distrujet, didruez, holl lec'hioù plijus Jakob. Diskaret en deus, en e fulor, kreñvlec'hioù merc'h Juda, o zaolet en deus d'an douar. Disakret en deus ar rouantelezh hag he fennoù.\n3 Bruzunet en deus holl nerzhioù Israel en e gounnar entanet. Tennet en deus en a-dreñv e zehou dirak e enebourien. Enaouet en deus e Jakob un tanflamm o lonkañ a bep tu.\n4 Stegnet en deus e wareg evel un enebour. Dalc'het en deus e zehou evel hini un argader, lazhet en deus kement hini a oa plijus d'al lagad. E teltenn merc'h Sion en deus skuilhet e gounnar evel un tan.\n5 An Aotrou a zo bet evel un enebour. Lonket en deus Israel, lonket e holl balezioù, distrujet e holl greñvlec'hioù. Liesaet en deus e ti merc'h Juda an huanadoù hag ar c'hlemmoù.\n6 Gwastet en deus e deltenn evel ul liorzh ha distrujet lec'h e vodadenn. An AOTROU en deus graet disoñjal e Sion ar gouelioù hag ar sabadoù. E fulor e gounnar en deus distaolet ar roue hag an aberzhour.\n7 An Aotrou en deus kasaet e aoter ha taolet kuit e santual. Lakaet en deus mogerioù e balezioù en daouarn an enebour. Graet o deus trouz e ti an AOTROU, evel d'un deiz gouel.\n8 An AOTROU en doa graet e vennozh, distrujañ moger merc'h Sion. Astennet en deus ar gordenn warni ha n'en deus ket lamet e zorn a-raok bezañ he gwastet. Lakaet en deus e kañv an harz hag ar voger, a-gevret e klemmont.\n9 He dorojoù a zo sanket en douar, distrujet ha torret en deus ar prennoù. He roue hag he fennoù a zo e-touez ar broadoù, al lezenn n'emañ ken. Ar brofeded zoken n'o deus gweledigezh ebet a-berzh an AOTROU.\n10 Henaourien merc'h Sion a zo azezet dilavar war an douar. Lakaet o deus poultr war o fenn, gourizet int a seier. Gwerc'hezed Jeruzalem a stou o fenn etrezek an douar.\n11 Va daoulagad a zo faezh gant an daeroù, va c'hreizon a verv. Va avu en em stlabez war an douar en abeg da c'houli merc'h va fobl. Ar bugaligoù hag ar magadelloù a sempl war leurioù kêr.\n12 Lavarout a reont d'o mammoù: Pelec'h emañ gwinizh ha gwin? Hag e kouezhont evel tud gloazet war leurioù kêr. Hag e varvont war vrennid o mammoù.\n13 Petore testeni a ginnigin dit? Gant petra ez keñveriin, merc'h Jeruzalem? Ouzh petra ez hañvalin evit da frealziñ, gwerc'hez merc'h Sion? Rak da c'houli a zo bras evel ar mor, ha piv az pareo?\n14 Da brofeded o deus bet evidout gweledigezhioù gaouiat hag aner. N'o deus ket dizoloet dit da zrougiezh evit distreiñ da harlu. Met diouganet o deus traoù faos ha touellus.\n15 An holl dremenidi a stlak o daouarn warnout. C'hwitellat a reont, hejañ a reont o fenn war verc'h Jeruzalem. Hag-eñ eo hi ar gêr a zo anvet peurvat en he c'haerder, levenez an douar holl?\n16 Da holl enebourien o deus digoret o genoù a-enep dit. C'hwitellat a reont ha skrignal o dent en ur lavarout: He lonket hon eus! Ya, amañ emañ an deiz a c'hortozemp, erru eo, e welout a reomp!\n17 An AOTROU en deus graet hervez e vennozh, sevenet en deus ar gomz divizet abaoe pell. Distrujet en deus didruez. Laouenaet en deus an enebour diwar da benn, savet en deus nerzh da waskerien.\n18 O c'halon he deus garmet etrezek an Aotrou. Moger merc'h Sion, skuilh daeroù evel ur froud deiz ha noz. N'en em roi ket a ehan, ha ne ziskuizho ket da ibil-lagad.\n19 Sav ha garm e-pad an noz, adalek deroù ar beilhadennoù. Skuilh da galon evel dour dirak dremm an Aotrou. Sav da zaouarn evit buhez da vugaligoù a varv gant an naon e kognoù pep straed.\n20 Sell, AOTROU, gwel da biv ec'h eus graet evel-se! Hag-eñ e tebro ar gwragez o frouezh, ar vugaligoù a vailhurent? Hag-eñ e vo lazhet an aberzhour hag ar profed e santual an AOTROU?\n21 An den yaouank hag an den kozh a zo gourvezet war an douar er straedoù. Va gwerc'hezed ha va re zibabet a zo kouezhet dre ar c'hleze. Lazhet ec'h eus da zeiz da gounnar, mouget ec'h eus didruez.\n22 A bep tu ec'h eus galvet warnon ar spontoù evel d'un deiz gouel. Da zeiz kounnar an AOTROU den n'en deus tec'het na bevet. Ar re am boa mailhuret ha desavet, an enebour en deus o lonket.\n1 Me eo an den en deus gwelet ar glac'har dindan bazh e gounnar.\n2 Va renet en deus ha graet din kerzhout en deñvalijenn ha nann er sklêrijenn.\n3 A-enep din en deus troet ha distroet e zorn e-pad an deiz.\n4 Gwastet en deus va c'hig ha va c'hroc'hen, friket va eskern.\n5 Savet en deus em enep ha va gronnet a c'hwervoni hag a boan.\n6 Va lakaet en deus da chom e lec'hioù teñval, evel ar re a zo marv abaoe pell.\n7 Savet en deus ur voger en-dro din ma ned in ket er-maez, pounneraet en deus va hern.\n8 Pa c'harman ha pa c'halvan zoken skoazell, e harz ouzh va fedenn.\n9 Serret en deus va hentoù gant mein-ben, distrujet eo va gwenodennoù.\n10 Un arzh e spi eo bet evidon, ul leon e lec'hioù kuzhet.\n11 Distroet en deus va hentoù, roget ac'hanon, va lakaet en glac'har.\n12 Stegnet en deus e wareg, ha va lakaet evel ur gwenn evit ar bir.\n13 Graet en deus da viroù e glaouier mont em lounezhi.\n14 Goapaet on bet gant va holl bobl, o c'hanaouenn ez on bet bemdez.\n15 Va leuniet en deus a c'hwervoni, va mezviet a huelenn.\n16 Torret en deus din va dent gant grouan, va goloet a ludu.\n17 Pellaet ec'h eus ar peoc'h diouzh va ene, ankounac'haet em eus an eurvad.\n18 Hag em eus lavaret: Kollet eo va nerzh ha va esperañs en AOTROU.\n19 Az pez soñj eus va glac'har hag eus va c'hantreadeg; n'int nemet huelenn ha c'hwervoni.\n20 Va ene en deus soñj hep paouez, ha dinerzhet eo ennon.\n21 Met kement-mañ a eñvorin da'm c'halon, setu perak em bo esperañs:\n22 Madelezhioù an AOTROU eo ned omp ket aet da get, e drugarezioù n'int ket echuet.\n23 En em nevesaat a reont bep mintin, da fealded a zo bras.\n24 An AOTROU a zo va lodenn, eme va ene, setu perak em bo esperañs ennañ.\n25 An AOTROU a zo mat evit ar re a zo en gortoz dezhañ, evit an ene a glask anezhañ.\n26 Mat eo gortoz didrouz silvidigezh an AOTROU.\n27 Mat eo d'an den dougen ar yev e-pad e yaouankiz.\n28 Azezet eo e-unan ha sioul, rak karget eo gantañ.\n29 Lakaat a ra e c'henoù er poultr, marteze e vo un spi bennak.\n30 Kinnig a ra e jod d'an hini a sko warnañ, e walc'h en deus a zismegañs.\n31 Rak an Aotrou ne zistaol ket da viken.\n32 Ma ro glac'har, truez en deus ivez, hervez braster e drugarezioù.\n33 N'eo ket a youl vat e ro glac'har pe enkrez da vibien an dud.\n34 Pa vac'her dindan an treid holl brizonidi ar vro,\n35 pa fallaer gwir unan bennak dirak dremm an Uhel-Meurbet,\n36 pa reer gaou d'un den en e afer, daoust hag an Aotrou ne wel ket kement-se?\n37 Piv a lavar e c'hoarvezfe un dra hep n'en defe an Aotrou e c'hourc'hemennet?\n38 Ne zeuont ket eus mouezh an Uhel-Meurbet ar gwalleur evel an eurvad?\n39 Perak e klemmfe an den bev, an den a bec'h?\n40 Klaskomp ha furchomp hon hentoù, ha distroomp d'an AOTROU.\n41 Savomp hor c'halonoù hag hon daouarn war-zu Doue a zo en neñvoù.\n42 Pec'het hon eus, disent omp bet, ha ne'c'h eus ket pardonet.\n43 Gwisket a gounnar, ec'h eus redet war hol lerc'h, lazhet ec'h eus didruez.\n44 Gwisket a c'houmoul, e harzez ouzh ar bedenn.\n45 Graet ec'h eus ac'hanomp ur skubien hag un dismegañs e-kreiz ar pobloù.\n46 Hon holl enebourien o deus digoret o genoù a-enep deomp.\n47 Ar spont, ar poull, an distruj, an diskar a zo evidomp.\n48 Va lagad a deuz e gwazhioù-dour en abeg da ziskar merc'h va fobl.\n49 Va lagad a ouel dibaouez hag hep ehan,\n50 ken na sello an AOTROU ha na welo eus an neñvoù.\n51 Va lagad a ro enkrez da'm ene en abeg da holl verc'hed va c'hêr.\n52 Ar re a zo va enebourien hep abeg o deus va chaseet evel ul labous.\n53 Stardet o deus va buhez en ur poull, taolet o deus ur maen warnon.\n54 An doureier o deus beret war va fenn; lavaret em eus: Graet eo ac'hanon!\n55 Galvet em eus da anv, AOTROU, eus foñs ar poull.\n56 Klevet ec'h eus va mouezh, na guzh ket da skouarn ouzh va huanadoù ha va c'hriadennoù.\n57 En deiz ma em eus da c'halvet, tostaet ec'h eus en ur lavarout: Na'z pez ket aon!\n58 Aotrou, breutaet ec'h eus kaoz va ene, dasprenet ec'h eus va buhez.\n59 AOTROU, gwelet ec'h eus ar gaou o deus graet din, ro din va gwir.\n60 Gwelet ec'h eus o holl veñjañs hag o holl iriennoù a-enep din.\n61 AOTROU, klevet ec'h eus o dismegañs hag o holl iriennoù a-enep din,\n62 muzelloù ar re en em sav em enep hag o divizoù em enep a-hed an deiz.\n63 Sell pa azezont ha pa savont, o c'hanaouenn ez on.\n64 Reiñ a ri dezho o gopr en-dro, AOTROU, hervez labour o daouarn.\n65 Reiñ a ri dezho kaleter ar galon. Da vallozh a vo evito.\n66 Red war o lerc'h ez kounnar, o distrujañ a ri a-zindan an neñvoù, AOTROU.\n1 Penaos eo teñvalaet an aour ha kemmet an aour glan? Penaos eo stlabezet mein ar santual e kognoù pep straed?\n2 Penaos eo deuet mibien karet Sion, a oa priziet evel aour glan, da vezañ kontet evel listri pri, labour dorn ur poder?\n3 An aourgon zoken a ginnig o bronn hag a ro da zenañ d'o re vihan. Met merc'h va fobl a zo deuet da vezañ kriz evel struskañvaled ar gouelec'h.\n4 Teod ar vagadell a zo staget ouzh e staoñ gant ar sec'hed. Ar vugaligoù a c'houlenn bara, ha den ne ro dezho.\n5 Ar re a zebre meuzioù blizidik a varv er straedoù. Ar re a oa desavet e ruz-moug a vriata an teil.\n6 Direizhder merc'h va fobl a zo brasoc'h eget pec'hed Sodom, a voe diskaret en un taol, hep na vije dorn deuet warni.\n7 He Nazereiz a oa glanoc'h eget erc'h, gwennoc'h eget laezh, o liv a oa ruzoc'h eget koural, o c'haerder a oa hini ur safir.\n8 O neuz a zo teñvaloc'h eget an du, n'o anavezer ket er straedoù, o c'hroc'hen a zo staget ouzh o eskern, deuet eo da vezañ sec'h evel koad.\n9 Ar re a zo lazhet dre ar c'hleze a zo eürusoc'h eget ar re lazhet gant an naonegezh, hag a zo drastet tamm-ha-tamm, skuizhet dre ziouer a frouezh er parkeier.\n10 Daouarn tener ar maouezed o deus poazhet o bugale, a zo deuet boued dezho, e-kreiz diskar merc'h va fobl.\n11 An AOTROU en deus sevenet e fulor, stlabezet e gounnar entanet, hag enaouet e Sion un tan en deus lonket he diazezoù.\n12 Rouaned an douar n'o dije kredet, nag hini eus tud ar bed, e teuje an argader hag an enebour e dorojoù Jeruzalem.\n13 En abeg da bec'hedoù he frofeded ha da zireizhder hec'h aberzhourien, o deus skuilhet en he c'hreiz gwad ar re reizh.\n14 Kerzhout a raent evel dalled dre ar straedoù, saotret a wad, kement na c'helled ket stekiñ ouzh o dilhad.\n15 Youc'hal a raed dezho: En em dennit! Dic'hlan! En em dennit, en em dennit! Na stokit ket! War dec'h, e oant o kerzhout amañ hag ahont, hag e veze lavaret e-touez ar broadoù: N'o devo ken chomlec'h ebet.\n16 Dremm an AOTROU he deus o stlabezet, ne sello ken outo. N'o deus ket doujet an aberzhourien, n'o deus ket bet truez ouzh ar re gozh.\n17 Semplaet o deus hon daoulagad en gortoz aner eus ur skoazell. Eus hon tourioù hon eus sellet etrezek ur bobl na c'helle ket hor saveteiñ.\n18 Spiet e oa hor c'hammedoù evit mirout ouzhimp a gerzhout war hol lec'hioù. Tost e oa hon diwezh ha sevenet hon deizioù, ya, deuet eo hon diwezh.\n19 Hon heskinerien a oa skañvoc'h eget erered an neñvoù, redet o deus war hol lerc'h war ar menezioù, ha stegnet o deus pechoù deomp er gouelec'h.\n20 C'hwezh hor fri, olevad an AOTROU, a zo bet tapet en o foulloù, hag e lavaremp diwar e benn: En e skeud e vevimp e-touez ar broadoù.\n21 Tridal a ri hag e vi laouen, merc'h Edom, a zo o chom e bro Uz! An hanaf a dremeno ivez etrezek ennout, mezv ha lakaet en noazh e vi.\n22 Merc'h Sion, poan da zireizhder a zo echu, ne'z kaso ken en harlu. Merc'h Edom, kastizañ a raio da zireizhder, hag e tizoloio da bec'hedoù.\n1 Az pez soñj, AOTROU, eus ar pezh a zo erruet ganeomp, sell ha gwel hon dismegañs.\n2 Hon hêrezh a zo tremenet da ziavaezidi, hag hon tiez da dud estren.\n3 Deuet omp da vezañ emzivaded hep tad, hag hor mammoù a zo evel intañvezed.\n4 Evet hon eus hon dour a briz arc'hant, ha da baeañ hon eus evit ma teu deomp hor c'hoad.\n5 Heskinet omp, ar yev war hor gouzoug. Faezh ez omp ha n'hon eus diskuizh ebet.\n6 Astennet hon eus hon dorn war-zu Ejipt hag Asiria, evit kaout hor gwalc'h a vara.\n7 Hon tadoù o deus pec'het ha n'emaint ken, ha ni hon eus douget o direizhder.\n8 Sklaved a ren warnomp, ha den ne zieub ac'hanomp eus o daouarn.\n9 Klask a reomp hor bara war var hor buhez, en abeg da gleze ar gouelec'h.\n10 Hor c'hroc'hen a zo tomm-grizias evel ur forn, en abeg da daerder an naon.\n11 Gwallet o deus ar maouezed e Sion hag ar gwerc'hezed e kêrioù Juda.\n12 Pennoù a zo bet kroget dre o daouarn, dremm an henaourien n'eo ket bet doujet.\n13 An dud yaouank o deus douget ar maen-milin, ar vugale o deus brañsellet dindan sammoù koad.\n14 An henaourien n'emaint ken ouzh an dorojoù, an dud yaouank ouzh o sonerezh.\n15 Levenez hor c'halon a zo paouezet, hon dañs a zo troet e kañv.\n16 Kurunenn hor penn a zo kouezhet. Gwalleur deomp, rak pec'het hon eus.\n17 En abeg da-se eo klañv hor c'halon, en abeg da-se eo teñvalaet hon daoulagad,\n18 en abeg da venez Sion hag a zo glac'haret, ken e pourmen al lern warnañ.\n19 Met te, AOTROU, te a chomo da viken, ha da dron a bado a oad da oad.\n20 Perak ec'h ankounac'hafes ac'hanomp da viken? Perak e tilezfes ac'hanomp ken pell?\n21 Gra deomp distreiñ ouzhit, AOTROU, hag e tistroimp! Adnevez hon deizioù evel ma oant gwechall.\n22 Hag hon taolet kuit ez pefe da viken? Ha fuloret e vefes a-enep deomp dreist?


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/372 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/372\nvien ? Evidomp-ni, pere a zo ganet Judevien, ha pere n’omp ket pec’herien a-douez ar Jentiled, (16) o c’houzout penaos an den n’eo ket justifiet dre oberou al lezen, mes dre ar feiz en Jesus-Christ, hon euz hon-unan credet en Jesus-Christ, evit gallout beza justifiet dre ar feiz er C’hrist, ha nann dre oberou al lezen, rag den e-bed na vezo justifiet dre oberou al lezen. (17) Mes, ha pa zigouezfe deomp, e-pad m’az omp o klask beza justifiet dre ar C’hrist, beza kavet pec’herien, daoust hag ar C’hrist a vefe eur ministr a bec’hed ? En nep feçon ! (18) Rag, mar savan a-nevez an traou em euz distrujet, e tisclerian ez oun va-unan transgressour ; (19) rag dre al lezen eo ez oun deuet da vervel d’al lezen, evit beva da Zoue. (20) Crucifiet oun bet assambles gant ar C’hrist, ha mar bevan, n’e ket me eo a vev, mes ar C’hrist eo a vev enoun ; ha mar bevan c’hoas er c’hig, e vevan dre ar feiz e Mab Doue, pehini hen deuz va c’haret, hag a zo en em roet he-unan evidoun. (21) Ne lakan ket gras Doue da veza didalvoudus ; rag mar deu ar justis euz al lezen, neuze maro ar C’hrist n’eo servichet da vad ebed.\nO GALATED diskiant ! piou hen deuz ho touellet evit na zentfac’h ken ouz ar wirionez ? c’houi, dirag daoulagad pere eo bet diskouezet Jesus-Christ ken sclear, hag evel crucifiet enoc’h ? (2) An dra-man hep-ken a fell d’in da glevet diganeoc’h : Ha dre oberou al lezen eo hoc’h euz recevet ar Spered, pa dre bredication ar feiz ? (3) Ha diskiant a-walch oc’h-hu, evit peur-achui breman dre ar c’hig, goude beza commanset dre ar Spered ? (4) Ha gouzanvet hoc’h euz kemend-all, evit koll ho poan ? ha c’hoas ma na refec’h nemed koll ho poan ! (5) An hini eta pehini a ro deoc’h ar Spered, hag a ra burzudou en ho touez, daoust hag hen her gra dre oberou al lezen, pe kentoc’h dre bredication ar feiz ? (6) Evel m’az eo lavaret divarben Abraham : Credi a reaz en Doue, hag e oe countet kement-se dezhan evit justis ; (7) gouezit eta, penaos ar re ho deuz ar feiz, a zo bugale da Abraham. (8) Rag-se ar Scritur, o santoud araog e teuje Doue da justifia ar Jentiled dre ar feiz, he deuz prezeget an Aviel dre avans da Abraham, en eur lavaret dezhan : An holl nationou a vezo benniget enoud. (9) Evel--\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/372&oldid=125496 »


C’hoariva pobl breizhek ha politikel | Becedia\nAbadenn Plouyann e 1898 a ro lañs en-dro d’ar c’hoariva pobl e Brezhoneg\nPezhioù-c’hoari e brezhoneg, kinkladurioù ha gwiskamantoù\nC’hoariva pobl breizhek ha politikel\nAozer : Patrick Gourlay / Genver 2019\nLakaet eo abadenn Plouyann da zevezh goude diazezadur an Unvaniezh Rannvroelourien Breizh (URB) e Montroulez. N’eo ket dre zegouezh ma kaver izili ar c’hentañ strollad rannvroelour er Frañs o kemer perzh en avañtur ar c’hoariva : e brezidant kentañ eo bet Anatol ar Bras, e kompagnunezh Emil Kloareg (bez-prezidant e 1901), Charlez ar Govig, met ivez Fransez Jaffrennoù, en doa lakaet strollad Plouyann da c’hoari e bezhioù, ha Maxim Maufra a soñje dezhañ e oa ar c’hoariva gwellañ tra da gizidikaat an dud ouzh glad Breizh.\nDre ma veze engouestlet Kloareg er stourm rannvroelour, e voe lakaet strollad Plouyann da c’hoari pezh e-kerzh meur a gendalc’h an URB etre 1898 ha 1902. Ar strollad a gemeras perzh goude-se e darvoudoù republikan ha laik, evel lid-diskoachañ delwenn Ernest Renan e Landreger (1903), dirak Émile Combes, ha goude-se hini Fañch an Uhel e Plouared (1906). C’hoariet eo bet dirak ministred oc’h ober troioù ofisiel, hag evit lidoù-digeriñ ar vro e-doug gouelioù republikan kumunioù ‘zo. Pa voe skoet porzhioù traoñ Kerne gant enkadenn ar sardin e kasas Kloareg ar strollad da Gonk Kerne (1902), Gwaien, Douarnenez ha Pont ‘n Abad (1903-1904) evit abadennoù a oa ur pal sokial ganto : roet e veze ul lodenn eus an arc’hant gounezet d’ar burevioù madobererezh, evit ma vefe sikouret familhoù ar vartoloded.\nDre ma voe kaset gant un depute ha maer republikan, ha skoazeller Émile Combes (war-bouez e bolitikerezh a-eneb ar Brezhoneg) e voe roet gant ar Stad ur yalc’had a 1 500 lur ar bloaz e-pad ouzhpenn dek vloaz, pezh a lakaas anezhañ da vezañ en eil renk er Frañs goude strollad Bussang (Vosges). Evit Kloareg ez eo ar c’hoariva pobl brezhoneg un engouestladur sevenadurel, politikel ha sokial.


Salto Angel gwelet eus harz ar menez\nKarr-nij Jimmy Angel, en aerborzh Ciudad Bolívar, e Veneuela\nSalto Angel, pe Salto del Angel eo anv an uhelañ lamm-dour zo er bed, e Venezuela, 979 m dezhañ, war ar stêr Rio Carrao, e sterva an Orinoko, e stad Bolívar, e kornad La Gran Sabana, e lein un tepuy anvet Auyan Tepuy, ur menez serzh ken -ha-ken, ha plaen en nec'h, ha.\n2.1 Jimmie Angel\nNe deu ket an anv eus ael ebet, met eus anv ur sturier karr-nij stadunanat, Jimmie Angel.\nLavaret e vez e voe deskrivet al lec'h gant ar merdeer saoz Walter Raleigh er XVIvet kantved met kred n'eus ket nemeur en istor-se. Gwelet e voent e 1912 gant ar Venezuelad Ernesto Sanchez La Cruz, met ne vrudas ket e gavadenn. Anavezet e oa al lamm-dour gant un toullad broiz eta goude ma ne oa ket brudet.\nJimmie Angel[kemmañ | kemmañ ar vammenn]\nDianav e oant d'ar bed-holl neuze a-raok tremen Jimmie Angel,, ur sturier karr-nij stadunanat a deuas gant ur c'harr-nij d'ar 16 a viz Du 1933 pa oa o klask ul lec'h da furchal evit kavout aour.\nE 1937 e teuas Jimmy Angel en-dro hag e klaskas leuriañ e nijell war ar gompezenn. Sac'het e chomas an ardivink, hag eno e vanas e-pad 33 bloaz, e lein an tepuy. A-benn neuze e voe adkemeret, kempennet, ha bremañ emañ war ziskouez e mirdi kirri-nij Maracay.\n11 deiz e voe Jimmy Angel o tistreiñ en-dro d'ar sevenadur. Un eiladur eus e garr-nij zo bet lakaet e lein an tepuy.\nAnavet a bell zo e oa al lec'h gantan Indianed Pemoned, ha Kerekupai-merú a raent anezhañ.\n↑ Salto Angel sur le site World Waterfall Database\nDictionnaire illustré des merveilles naturelles du monde, Reader's Digest, 1982\nAdtapet diwar « https://br.wikipedia.org/w/index.php?title=Salto_Ángel&oldid=1989938 »\nKemmoù diwezhañ degaset d'ar bajenn-mañ d'an 1 Mae 2022, da 17:01.


Logo ar film Sicario\nSicario, a c'hallfed treiñ en "muntrer" , zo ur film polis avantur stadunanat eus 2015 sevenet gant Denis Villeneuve, skrivet eo bet an istor gant Taylor Sheridan. Evel aktourien e vez Emily Blunt, Benicio del Toro, Josh Brolin, ha Victor Garber. Ar film a ro tro da heuliañ daou ajant eus an FBI emezelet en ur skipailh stourm eus ar gouarnamant stadunanat evit tizhout unan eus pennoù ar cartel dramm mec'hikan. Sicario a oa bet kinniget evit ar Palme d'Or e-pad Festival Cannes 2015. Da zigentañ eo bet bannet en un nebeud salioù er Stadoù-Unanet a-raok bezañ skignet dre ar bed-holl d'an 2 a viz Here 2015.\nSicario a zo bet burutellet mat a-fed filmañ, renerezh, ar sonerezh, ha labour an aktourien Blunt ha del Toro. Ar film a oa bet lakaet e anv evit ar priz Best Cinematography, Best Original Score, ha Best Sound Editing eveit 88vet lid an Academy Awards, kement ha lakaet e anv tri gwech ar BAFTA evit ar Best Supporting Actor, Best Cinematography, ha Best Film Music. An arvesterien mec'hikan o deus burutellet an doare ma z'eo taolennet kêr Ciudad Juárez. Ur film a heuil a zo bet embannet, Sicario: Day of the Soldado, hag embannet d'an 29 a viz Even 2018, o welet Columbia Pictures o kemer plas Lionsgate.\nPennad kaoz diwar-benn Sicario war Radio Breizh\nAdtapet diwar « https://br.wikipedia.org/w/index.php?title=Sicario_(film_2015)&oldid=1812028 »\nKemmoù diwezhañ degaset d'ar bajenn-mañ d'an 3 Kzu 2018, da 07:52.